Il-kwittanza tal-baġit 2004: pensjonijiet, staff, interpretazzjoni u xiri tal-bini

Kontroll baġitarju

Il-Membri adottaw rapport li jirrikkmanda li l-President tal-Parlament jingħata l-kwittanza għall-baġit tal-PE għas-sena 2004.

Fost il-kwistjonijiet imsemmija fir-rapport hemm l-iskema ta' pensjoni volontarja, l-impjieg ta' staff mill-Istati Membri ġodda, kif ukoll ix-xiri tal-bini tal-Parlament fi Strasburgu.

Sabiex tħejja dan ir-rapport, il-kwistjoni tax-xiri ta' dan il-bini ġiet studjata mill-qrib u l-Membri kkonkludew li tista' "tkun ħaġa raġonevoli li jitkomplew l-isforzi biex jinxtraw".

Iktar kmieni din is-sena, il-Parlament kien ippospona l-għoti tal-kwittanza wara li nqalgħet kwistjoni dwar il-kiri tal-bini WIC u SDM, għaliex il-belt ta' Strasburgu kienet qiegħda żżom parti mill-kera għaliha.

Il-Kumitat għall-Kontroll tal-Baġit waqqaf Grupp ta' Ħidma informali sabiex jassisti u jagħti parir lir-rapporteur Markus Ferber (EPP-ED, DE) rigward l-allegazzjonijiet li saru dwar l-arranġamenti eżistenti dwar il-kiri u dwar il-possibilta' ta' xiri ta' dan il-bini.

Ir-rapport, adottat b'535 vot favur, 45 kontra u 51 astensjoni, jgħid li "ma jidher li hemm l-ebda indikazzjonijiet li kien hemm xi azzjonijiet illegali fil-proċess ta' konklużjoni u applikazzjoni tal-ftehimiet ta' kiri u ftehimiet oħra, għalkemm xorta waħda hemm tħassib jekk ġiex rispettat bis-sħiħ il-prinċipju ta' 'immaniġġjar finanzjarju tajjeb' skond ir-Regolament Finanzjarju".

Għalkemm l-Amministrazzjoni tal-Parlament qatt ma vverifikat jekk il-ħlasijiet tal-kera kinux mgħoddija fis-sħiħ lill-proprjetarju tal-bini SCI Erasme, "iżda lanqas qatt ma kienet ġiet infurmata dwar dan mill-belt ta' Strasburgu stess".

Barra minn hekk, ir-rapport jenfasizza li kienet il-belt ta' Strasburgu biss li "kienet taf bl-eżistenza ta' żewġ relazzjonijiet kuntrattwali differenti bejn it-tliet partijiet involuti u l-belt ta' Strasburgu biss kienet konxja mid-differenza taż-żewġ ammonti mill-1981".

Dwar jekk il-profitti magħmula mill-belt ta' Strasburgu permezz ta' dan l-arranġament humiex illegali, ir-rapport jispjega li ma jeżistu "ebda dispożizzjonijiet legali li jipprojbixxu stat jew awtorita' reġjonali jew lokali milli jagħmlu profitt".

Madankollu l-Membri huma tal-fehma "li l-approċċ tal-belt ta' Strasburgu kien wieħed ta' mġieba ħażina… peress illi jmur kontra r-regoli dwar l-ospitalita' lejn istituzzjonijiet internazzjonali".

It-test adottat jilqa' wkoll it-tweġiba tas-Segretarju Ġenerali għall-kwestjonarju tal-kwittanza dwar l-użu tal-bini LOW (Louise Weiss) fi Strasburgu, fejn qal li l-Parlament "huwa s-sid waħdieni tal-bini LOW fi Strasburgu u li jista' juża jew jiddisponi minnu kif jidhirlu hu".

Skema ta' pensjoni volontarja tal-MPE

Il-Parlament innota li f'Novembru 2005, il-fond ta' pensjoni addizzjonali kellu 475 Membru, li ħallsu kontribuzzjoni ta' €948 kull xahar mill-konċessjoni tagħhom għall-ispejjeż ġenerali (terz tat-total), waqt li l-Parlament ħallas €1,896 kull xahar (jiġifieri żewġ terzi tat-total).

Skond il-Membri, il-kontribuzzjonijiet tal-MPE għall-iskema ta' pensjoni volontarja għandhom jitħallsu "direttament mid-dħul personali tagħhom minflok mill-konċessjoni parlamentari".

Huma ta' l-opinjoni li t-tnaqqis tal-kontribuzzjonijiet għall-iskema tal-pensjoni mill-konċessjoni għall-ispejjeż ġenerali "tħalli lill-Membri esposti għall-allegazzjonijiet ta' użu ta' fondi pubbliċi għall-ħlas ta' kontribuzzjonijiet għall-pensjoni privata".

Għalhekk il-Bureau tal-Parlament kien mitlub jipproponi miżuri biex jiżguraw li dawn il-ħlasijiet isiru permezz ta' ħlas dirett.

Barra minn hekk, wara li l-Istatut għall-Membri tal-Parlament Ewropew jidħol fis-seħħ fl-2009, il-fond għall-pensjoni addizzjonali mhux ħa jkun jista' jaċċetta membri ġodda.

Għalhekk kien propost li jinżammu id-drittijiet akkwistati minn qabel.

L-istaff u l-multilingwiżmu

Il-Membri talbu lis-Segretarju Ġenerali tal-Parlament biex jagħmel rapport dwar il-progress li qed isir fir-reklutaġġ ta' staff mill-Istati Membri ġodda sa Diċembru 2006.

Dwar l-ispiża għas-servizzi ta' l-interpretazzjoni, waqt li enfasizza l-fatt li l-multilingwiżmu huwa wieħed mill-karatteristiċi ta' l-Unjoni Ewropea, il-Parlament għaraf li l-vjaġġi frekwenti bejn is-sedi differenti tiegħu jikkawżaw spejjeż ogħla f'għadd ta' oqsma differenti ta' l-attività tiegħu, inkluż fl-interpretazzjoni.

Waqt li rringrazzja lir- rapporteur tax-xogħol li għamel, enfasizza l-fatt li, " il-konklużjoni ta' l-investigazzjonijiet dwar iż-żewġ binjiet fi Strasburgu hija li m'hemm l-ebda indikazzjoni ta' illegalita'.

Dan ifisser li l-allegazzjonijiet kienu bla bażi.

Madankollu, sar xi tisjib li għalkemm mhux illegali, għandu jiġi enfasizzat.

" L-ewwel nett, kien hemm tassew ħlas eċċessiv ta' kera ta' bejn €32 miljun u €60 miljun.

" It-tieni, il-belt ta' Strasburgu wettqet ksur ta' fiduċja meta għamlet affarijiet li kienet taf li ma kienux ser ikunu aċċettabbli għall-Parlament, bħal meta żammet parti mill-ħlas tal-kera u nnegozjat tnaqqis ta' €29 miljun mill-prezz tax-xiri.

" It-tielet, l-Amministrazzjoni tal-Parlament Ewropew ukoll nstabet li naqset.

Fuq perjodu twil ta' 30 sena falliet fid-dmir ta' diliġenza tagħha sabiex tiżgura li l-kera li tħallset lil Strasburgu għall-bini ma tkunx eċċessiva.

" Fl-aħħar, il-Parlament Ewropew stess ma kienx magħqud dwar din il-kwistjoni, għaliex kieku kif jista' wieħed jispjega l-fatt li l-Kumitat għall-Kontroll Baġitarju kien infurmat mill-allegazzjonijiet iktar minn xahar wara l-Bureau tal-Parlament stess?

Kif jista' wieħed jispjega li waqt li l-investigazzjoni tagħna kienet għaddejja, il-Bureau tagħna kompla għaddej bin-negozjati għax-xiri tal-binjiet, u b'hekk dgħajjef l-awtorita' politika ta' l-investigazzjoni stess?

" Għalkemm l-ebda minn dawn il-punti ma jikkonstitwixxu atti illegali, żgur li ma jistgħux jiġu skużati, aħseb u ara rripetuti ."

Proċedura: Baġitarja (Assolvenza/Kwittanza) Dibattitu: 25.09.06

20060922IPR10877 Rapport dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004 (II)


It-Tnejn li għadda fil-Plenarja

Istituzzjonijiet

Il-President tal-Parlament Ewropew, Josep Borrell, ħabbar li ser issir seduta plenarja żejda fit-18 ta' Diċembru fi Brussel.

Matul din is-seduta ser tkun diskussa il-konklużjoni tal-Presidenza Finlandiża kif ukoll ir-riżultati ta' l-aħħar laqgħa tal-Kunsill Ewropew taħt din il-Presidenza.

Huwa ħabbar ukoll li l-MPE Toomas Ilves ġie maħtur President ta' l-Estonja u li għandu jasal Membru Estonjan ieħor minfloku.

Barra mis-seduta plenarja, ġew magħżula n-nominati għall-Premju Sakharov.

Il-Kumitat għall-Affarijiet Barranin u dak għall-Iżvilupp għażlu t-tliet nominati għall-Premju Sakharov 2006 matul laqgħa konġunta.

Kull sena l-Parlament Ewropew jagħti dan il-premju lil individwi u organizazzjonijiet li jiġġieldu favur il-ħarsien tad-drittijiet tal-bniedem u kontra l-intolleranza.

It-tliet nominati huma (f'ordni alfabetika): - Fil-Kolombja: dawk kollha li jiġġieldu għall-ostaġġi maħtufa , rappreżentati minn Ingrid Betancourt u l-Fondazzjoni Pais Libre (nominazzjoni konġunta); - Alexander Milinkevich, mexxej ta' l-oppożizzjoni fil-Belarus u ex-kandidat presidenzjali li kien intbagħat il-ħabs għal 15-il jum wara li ħa sehem f'demostrazzjoni mhux awtorizzata f'Minsk; - Ghassan Tueni , ġurnalist u diplomatiku mil-Libanu, li ġie nnominat għall-premju Sakharov b'tifkira ta' numru ta' personaġġi Lebaniżi li ġew maqtula: Rafiq Hariri, Basil Fuleihane, Samir Kassir, George Haoui u Gebrane Tueni.


It-Tlieta fil-plenarja

Istituzzjonijiet

Il-Liberja, ir-Rumanija u l-Bulgarija lbieraħ waslu fi Strasburgu.

Il-President tal-Liberja Ellen Johnson Sirleaf indirizzat lill-Kamra u wara l-Kummissjoni ħabbret li l-Bulgarija u r-Rumanija ser ikunu jistgħu jissieħbu ma' l-Unjoni Ewropea fil-bidu tas-sena d-dieħla.

Il-MPE adottaw ukoll rapporti dwar il-kwalita' ta' l-arja, l-ambjent urban, il-mobilita' ta' l-istudenti u t-tagħlim tul il-ħajja.

Barra minn hekk, il-President ingħata l-kwittanza għall-baġit tal-Parlament tas-sena 2004.

Kwalita' ta' l-arja iktar għolja

Kull sena, iktar minn 360,000 persuna titlef ħajjitha b'mod prematur minħabba mard relatat mat-tniġġis ta' l-arja fl-UE, b'mod speċjali fl-agglomerazzjonijiet kbar u fiż-żoni industrijali.

Il-Parlament irid objettivi iktar ambizzjużi għall-kwalita' ta' l-arja fl-Ewropa.

Fl-istess ħin, il-Membri insistew li jkun hemm ukoll iktar flessibilita' sabiex l-Istati Membri jingħataw aktar ċans biex jadattaw għal leġiżlazzjoni iktar stretta.

Mobilita' għall-istudenti, tagħlim tul il-ħajja għall-adulti

Il-Parlament adotta serje ta' rapporti dwar l-edukazzjoni fl-Unjoni Ewropea.

Fost affarijiet oħra, il-MPE laqgħu il-proposta tal-Kummissjoni li ssir Karta Ewropea ta' Kwalita' favur il-Mobilita' fil-qasam ta' l-edukazzjoni, u għamlu appell għall-implimentazzjoni ta' strateġiji nazzjonali fil-qasam tat-tagħlim tul il-ħajja.

Il-Membri adottaw rapport li jirrikkmanda li l-President tal-Parlament jingħata l-kwittanza għall-baġit tal-PE għas-sena 2004.

Fost il-kwistjonijiet imsemmija fir-rapport hemm l-iskema ta' pensjoni volontarja, l-impjieg ta' staff mill-Istati Membri ġodda, kif ukoll ix-xiri tal-bini tal-Parlament fi Strasburgu.

Sabiex tħejja dan ir-rapport, il-kwistjoni tax-xiri ta' dan il-bini ġiet studjata mill-qrib u l-Membri kkonkludew li tista' "tkun ħaġa raġonevoli li jitkomplew l-isforzi biex jinxtraw".

Skond il-Membri tal-Parlament Ewropew, għalkemm 80% tal-popolazzjoni Ewropea tgħix fl-ibliet, il-ħtiġijiet u l-interessi tagħha mhux dejjem ikunu rappreżentati b'mod xieraq fil-fondi, fil-proġetti, fl-inizjattivi u fl-istrateġiji ta' l-Unjoni Ewropea.

Għalhekk ġie adottat rapport dwar l-Istrateġija Tematika dwar l-Ambjent Urban bil-mira li tikkontribwixxi għall-prestazzjoni ambjentali ġenerali ta' l-ibliet fl-Ewropa.

20060927STO11032 Arja iktar nadifa permezz ta' objettivi iktar ambizzjużi u iktar flessibilita' Mobilita' għall-istudenti u tagħlim tul il-ħajja għall-adulti Il-kwittanza tal-baġit 2004: pensjonijiet, staff, interpretazzjoni u xiri tal-bini Strateġija tematika dwar l-ambjent urban


Is-servizzi ta' interess ġenerali - bżonn ta' kjarifika legali

Affarijiet ekonomiċi u monetarji

Skond il-Parlament, hemm bżonn li jinstab qafas legali tajjeb għas-servizzi ta' interess ġenerali.

Il-Membri jridu li l-Kummissjoni tikkjarifika l-interazzjoni bejn ir-regoli ta' l-UE dwar is-suq intern u l-kompetizzjoni u l-proviżjoni ta' servizzi pubbliċi.

Għalhekk adottaw rapport li jagħmel sejħa għal linji gwida, prinċipji u inizjattivi fil-qasam tas-servizzi ta' interess ġenerali.

Ir-rapport adottat b'491 vot favur, 128 kontra u 31 astensjoni, kien imħejji minn Bernhard Rapkay (PES, DE) u jirrappreżenta ftehim milħuq bejn l-ikbar gruppi politiċi bħala risposta għall- White Paper tal-Kummissjoni.

Iżda r-rapport huwa wkoll risposta għall-bżonn ta' ċertezza legali li qiegħed jinħass minn awtoritajiet lokali, reġjonali u nazzjonali, kif ukoll minn kumpaniji u dawk kollha li jużaw dawn is-servizzi, u li dejjem qiegħed jikber.

Il-MPE huma ta' l-opinjoni li deċiżjonijiet individwali tal-Qorti tal-Ġustizzja, ibbażati fuq approċċ settorali, u l-linji gwida eżistenti tal-Kummissjoni, ħallew lil dawk involuti fil-proviżjoni ta' servizzi pubbliċi f'dubju dwar sa fejn il-liġi ta' l-UE dwar il-kompetizzjoni u s-suq intern tapplika f'setturi differenti.

Għalhekk il-Membri jridu li l-Kummissjoni tikkjarifika dawn il-punti.

Il-Kummissjoni ġiet ukoll mistiedna tiċċara d-distinzjoni bejn 'servizzi ta' interess ġenerali' u 'servizzi ta' interess ekonomiku ġenerali' - iżda fl-istess ħin, il-Membri jenfasizzaw il-fatt li definizzjoni preċiża ta' dawn iż-żewġ tipi ta' servizzi "tmur kontra l-libertà ta' l-Istati Membri li jiddefinixxu s-servizzi ta' interess ġenerali tagħhom".

Ir-rapport jgħid ukoll li dan l-eżerċizzju ta' definizzjoni m'għandux iwassal biex oqsma wiesgħa tas-servizzi ta' interess ġenerali "jitneħħew mill-kamp ta' applikazzjoni tar-regoli tas-suq intern u l-kompetizzjoni".

Il-Membri fakkru wkoll is-suċċess tar-regolamenti ta' l-UE speċifiċi għas-setturi, u għalhekk jixtiequ li l-Kummissjoni toħroġ abozz ta' direttiva separata dwar is-servizzi soċjali u dawk tas-saħħa.

Il-Membri enfasizzaw il-fatt li għandu jkun f'idejn l-awtorita' kompetenti biex tiddeċiedi jekk tipprovdix servizz ta' interess ġenerali direttament jekk tafdax dan f'idejn fornituri esterni permezz ta' sejħa għall-offerti.

Barra minn hekk, f'ċertu każijiet l-awtoritajiet lokali għandhom ikunu jistgħu jassenjaw ħidmiet ta' servizzi direttament lil kumpaniji interkomunali mingħajr ma jkollhom jgħaddu mill-proċedura ta' sejħa għall-offerti.

Huma jixtiequ jaraw ukoll kjarifika legali għal ċertu affarijiet oħra, bħal proċeduri għall-aċċess ta' netwerks eżistenti bżonnjużi biex jiġu provduti s-servizzi; definizzjoni ta' kundizzjonijiet tat-tariffi għall-proviżjoni ta' servizzi; garanzija tal-kompetizzjoni u ta' opportunitajiet għal intraprendituri ġodda; regoli dwar ftehim barra mill-qorti bejn minn jipprovdi s-servizzi u dawk li jużawhom; kif ukoll konsultazzjoni ma' l-awtoritajiet tal-kompetizzjoni.

Il-Kummissjoni ġiet mitluba tintroduċi inizjattivi legali adattati għal dawn il-kwistjonijiet kollha.

Proċedura: Inizjattiva Dibattitu: 26.09.06

20060922IPR10880 Rapport dwar il-White Paper fuq is-servizzi ta' interess ġenerali


Il-Parlament jikkritika t-tnaqqis fil-pass ta' riformi tat-Turkija

Tkabbir

Il-MPE adottaw rapport li jikkritika l-fatt fit-Turkija kien hemm "tnaqqis fil-proċess tar-riforma".

Ir-rapport adottat jiffoka fuq ir-relazzjonijiet ma' Ċipru u ma' l-Armenja, fejn jingħad li r-rikonoxximent tal-ġenoċidju Armen mhuwiex kundizzjoni minn qabel għall-adeżjoni - iżda xorta indispensabbli.

Waqt li għad hemm restrizzjonijiet għal-liberta' ta' l-espressjoni u tar-reliġjon, sar progress fl-oqsma tal-ġlieda kontra t-tortura u l-korruzzjoni, u t-tisħiħ tad-drittijiet tan-nisa.

Ir-rapport imħejji minn Camiel Eurlings (EPP-ED, NL) kien adottat b'429 vot favur, 71 kontra u 125 astensjoni, jenfasizza l-fatt li l-ftuħ tan-negozjati mat-Turkija huwa "punt ta' tluq għal proċess li se jieħu t-tul … li ma jwassalx a priori u awtomatikament għall-adeżjoni".

Fl-istess ħin ifakkar li "il-kapaċita' ta' l-UE biex tassorbi t-Turkija waqt li żżomm il-momentum ta' integrazzjoni hija kunsiderazzjoni importanti fl-interess ġenerali kemm ta' l-UE u kemm tat-Turkija".

Il-MPE għamlu appell biex it-Turkija tirrikonoxxi r-Repubblika ta' Ċipru għaliex dan huwa "komponent neċessarju għall-proċess ta' l-adeżjoni".

It-Turkija għandha wkoll tirtira l-forzi tagħha mill-gżira, tevita "attivitajiet militari li jiffavorixxu t-tensjoni" u tneħħi r-restrizzjonijiet kontra bastimenti u ajruplani Ċiprijotti.

Il-Parlament fakkar ukoll lill-awtoritajiet Torok li "nuqqas ta' progress f'dan ir-rigward ikollu implikazzjonijijet serji għall-proċess ta' negozjazzjoni u jista' anke jwaqqfu kompletament".

Għalhekk it-Turkija għandha bżonn timplementa l-Protokoll ta' Ankara fis-sħiħ.

Ta' min jinnota li l-Parlament ħassar paragrafu mir-rapport li kien jikkunsidra l-għarfien minn naħa tat-Turkija tal-ġenoċidju Armen bħala "kundizzjoni minn qabel" għall-adeżjoni ma' l-Unjoni Ewropea.

Minflok, il-Parlament saħaq li "għalkemm ir-rikonoxximent tal-ġenoċidju Armen fih innifsu mhux formalment wieħed mill-kriterji ta' Kopenħagen, huwa indispensabbli għal pajjiż fit-triq għas-sħubija li jaċċetta u jirrikonoxxi l-passat tiegħu".

Fl-istess ħin, il-Membri kkundannaw b'mod qawwi lill-kumitat Talaat Pacha, moviment "kżenofobiku u razzist immexxi minn organizzazzjonijiet estremisti tal-lemin" u għamlu sejħa sabiex it-Turkija tabolixxi lil dan il-kumitat.

L-awtoritajiet Torok ġew ukoll mistienda biex "iwettqu l-impenji tagħhom fir-rigward tal-liberta' ta' reliġjon".

Dan għaliex mill-aħħar rapport tiegħu, il-Parlament innota nuqqas ta' progress f'dan il-qasam.

Waqt li l-Parlament laqa' "il-ftuħ tax-xandir bil-Kurd", fakkar li numru kbir ta' rappreżentanti tas-soċjeta' ċivili fix-Xlokk tal-pajjiż għadhom qegħdin ikunu suġġetti għall-intimidazzjoni ta' kuljum.

Il-Parlament "ikkundanna b'mod qawwi l-qawmien mill-ġdid ta' vjolenza terroristika min-naħa tal-PKK" (il-partit Kurd għall-ħaddiema), u għamel appell biex il-PKK "tiddikkjara u tirrispetta waqfien immedjat mill-ġlied".

Barra minn hekk, għandha tinstab "soluzzjoni demokratika għall-kwistjoni Kurda wara l-istqarrija inkoraġġanti tal-Prim Ministru Erdogan is-sena li għaddiet".

Il-Parlament għadu inkwetat dwar l-ostakoli li għadhom jeżistu fit-Turkija għal-liberta' ta' l-espressjoni.

Għalhekk it-Turkija ġiet mitluba tabolixxi jew temenda dawk id-dispożizzjonijiet tal-Kodiċi Penali li "jagħtu lok għal interpretazzjonijiet arbitrarji … li jwasslu għal sentenzi li jmorru kontra l-liberta' ta' l-espressjoni u l-liberta' ta' l-istampa u b'hekk huma theddida għar-rispett tad-drittijiet u tal-libertajiet tal-bniedem, u għandhom effett negattiv fuq il-progress tad-demokrazija", bħall-Art.

216, 277, 285, 288, 301, 305 u 318.

Il-Membri għadhom xorta mħassba dwar in-nuqqas ta' rispett għad-drittijiet tan-nisa u r-rwol ta' l-armata fis-soċjeta' Torka.

Il-ġimgħa li għaddiet, il-Kummissjoni ħabbret li l-pubblikazzjoni tar-rapport annwali tagħha dwar il-progress tat-Turkija lejn l-adeżjoni ser tkun posposta sat-8 ta' Novembru.

Il-Membri tal-Parlament Ewropew iddiskutew rapport dwar il-progress tat-Turkija fin-negozjati għall-adeżjoni ma' l-Unjoni Ewropea.

Huma saħqu dwar il-bżonn li l-pajjiż jagħti spinta ġdida lill-pass tar-riformi.

Ir-rapport għandu jiġi vvutat għada l-Erbgħa.

Ir-rapporteur Camiel Eurlings (PPE, NL) qal li l-Kumitat għall-Affarijiet Barranin adotta r-rapport dwar il-progress tat-Turkija b'maġġoranza kbira: "Intqal li r-rapport huwa ġust iżda iebes, ġust għax ibbazat fuq il-fatti iżda iebes għax hemm raġunijiet għal kritika.

Il-konklużjoni bażika hi li bħala Parlament Ewropew, jiddispjaċina li l-pass ta' riformi naqas."

Huwa qal li għalkemm tassew saru riformi, il-Membri xtaqu jaraw iktar progress fir-riformi politici.

Ġab l-eżempju tan-nuqqasijiet fil-qasam tal-liberta' tal-espressjoni u talab lill-gvern u lill-poplu Tork jagħrfu li riformi f'dan il-qasam huma importanti għal-liberta' tagħhom u għall-immaġni tat-Turkija fl-Ewropa u fid-dinja.

Dwar il-liberta' tar-reliġjon qal li huwa importanti ħafna li fit-Turkija jkun faċli li tinbena knisja Kattolika daqs kemm hu facli li tinbena moskea Torka fl-Ewropa.

Għal darb'oħra, ġie kkundannat it-terroriżmu fix-xlokk tat-Turkija.

Dwar Ċipru, qal li t-Turkija għandha tirrispetta l-impenn li ħadet u timplementa l-protokoll ta' Ankara għan-normalizzazzjoni tar-relazzjonijiet bejn iż-żewġ pajjiżi.

Tkellem ukoll dwar il-kwistjoni tal-ġenoċidju fl-Armenja u qal li fl-opinjoni tiegħu, ir-rikonoxximent ta' dan il-ġenoċidju ma jistax ikun kriterju formali għall-adeżjoni.

Madankollu, pajjiż fi triqtu lejn sħubija fl-Ewropa għandu jaċċetta l-imgħoddi tiegħu.

Il-Kunsill

Paula Lehtomäki qalet li l-Presidenza Finlandiża taqbel mat-tħassib tal-Parlament.

Fakkret li għalkemm sar progress meta mqabbel ma' ħamis snin ilu, xorta għad hemm bżonn ta' riformi tanġibbli speċjalment fl-oqsma tal-libertajiet fundamentali u d-drittijiet tal-bniedem, il-liberta' ta' l-espressjoni u tar-reliġjon, id-drittijiet kulturali u tan-nisa, kif ukoll il-ġlieda kontra t-tortura.

Ikkundannat ukoll l-attakki terroristiċi fit-Turkija u qalet li l-pajjiż għandu bżonn jiżviluppa approċċ komprensiv biex jitnaqqsu id-differenzi bejn ir-reġjuni u jissaħħu l-opportunitajiet ekonomiċi, soċjali u kulturali taċ-ċittadini kollha, inkluż dawk ta' oriġini Kurda.

Saħqet li t-Turkija għandha tapplika il-protokoll ta' Ankara kompletament fir- relazzjonijiet tagħha ma' l-Istati Membri kollha.

Temmet tgħid li l-proċess ta' adeżjoni ser ikompli biss jekk it-Turkija tirrispetta l-impenni tagħha u tkompli bir-riformi.

Il-Kummissjoni

Olli Rehn qal li l-adeżjoni tat-Turkija hija kwistjoni ta' dibattitu kontinwu.

Fakkar li seħħ progress kbir fl-aħħar 10 snin u li l-Unjoni m'għandhiex tinsa l-impenn li ħadet mat-Turkija.

Enfasizza l-fatt li l-objettiv tan-negozjati huwa li t-Turkija ssir membru sħiħ ta' l-UE u li dan il-proċess mhuwiex awtomatiku.

Qal ukoll li huwa fl-interess ta' l-Unjoni stess li t-Turkija tkun demokratika, stabbli u prosperuża.

Dwar il-fatt li din l-aħħar sena kienn hemm nuqqas ta' progress fir-riformi, qal li hemm bżonn ta' progress tanġibbli u li l-Kummissjoni ser tippreżenta r-rapport tagħha dwar il-progress tat-Turkija lejn l-adeżjoni fit-8 ta' Novembru.

Kompla jsemmi ċerti oqsma fejn hemm bżonn li jittieħdu passi ċari u konkreti u temm jgħid li huwa fl-interess reċiproku li t-Turkija tkompli bit- trasformazzjoni tas-soċjeta' tagħha ħalli tingħaqad ma' l-Unjoni Ewropea, speċjalment fi żmien meta ir-relazzjonijiet bejn l-Ewropa u l-Iżlam qegħdin jiffaċċjaw sfidi kbar.

Il-Gruppi Politiċi

Elmar Brok (EPP-ED, DE) qal li għalkemm it-Turkija għandha prospettivi li tissieħeb fl-UE, il-bżonn li l-pajjiż ikompli bir-riformi għandu jkun ċar.

Semma numru ta' kwistjonijiet bħad-drittijiet tal-bniedem u tal-minoranzi, u l-liberta' tal-kelma u tat-twemmin, li huma prekondizzjonijiet biex in-negozjati jimxu 'l quddiem.

Tkellem ukoll dwar l-importanza tal-kapaċita' tat-tkabbir ta' l-Unjoni.

Jan Wiersma (PES, NL) qal li t-Turkija għandu jkollha rwol pożittiv x'taqdi fir-reġjun u li d-djalogu kritiku u kostruttiv huwa l-aħjar mod biex dan il-proċess ta' adeżjoni jirnexxi.

Qal ukoll li wara l-adeżjoni tal-Bulgarija u tar-Rumanija għandu jsir tibdil istituzzjonali qabel tkabbir ieħor.

Qabel li l-gvern Tork għandu jagħraf il-ġenoċidju fl-Armenja iżda dan ma għandux ikun prekundizzjoni għall-adeżjoni.

Andrew Duff (ALDE, UK) qal li r-riżoluzzjoni kif inhi bħalissa mhix qed twassal għal bilanċ tajjeb.

Ir-rwol speċjali tal-Parlament fi ħdan il-proċess ta' sħubija huwa li jippromwovi t-tkabbir tad-demokrazija parlamentari fit-Turkija.

Qal li l-kritika tal-Parlament għandha tħeġġeġ lit-Turkija biex timmodernizza.

Għalhekk għandu jkun ġust, speċjalment dwar Ċipru u l-Armenja.

Joost Lagendijk (Greens/EFA, NL) qal li ma jaqbilx mar-rapport kif inhu issa rigward Ċipru - għaliex donnu jagħti t-tort biss lit-Turkija, u l-għarfien tal-ġenoċidju fl-Armenja - li ġie ppreżentat bħala prekundizzjoni għall-adeżjoni.

Qal li jrid li t-test jerġa' jinbidel għal kif kien oriġinarjament.

Huwa kuntent li r-rapporteur huwa favur li dan it-test jerġa' jinbidel biex tassew ikun kritiku iżda ġust.

Vittorio Agnoletto (GUE/NGL, IT) qal li huwa favur in-negozjati mat-Turkija iżda għandha tingħata attenzjoni partikolari lid-demokrazija u d-drittijiet tal-bniedem.

Għalhekk tkellem dwar is-sitwazzjoni mal-Kurdi.

Qaqt li qabel li t-terroriżmu għandu jkun ikkundannat, qal ukoll li ma jistax ikun li poplu sħiħ jiġi ittimbrat bħala terrorist.

Saħaq li Ewropa multi-etnika u multi-reliġjuża għandha tħaddan id-drittijiet tal-bniedem.

Konrad Szymański (UEN, PL) qal dan il-pajjiż għadu f'kunflitt mal-pajjiżi ġirien tiegħu.

Huwa kkritika r-reazzjoni li kien hemm fit-Turkija wara d-diskors li sar mill-Papa billi qal li din il-ħaġa reġgħat tefgħat 'il pajjiż lura.

Qal li l-UE għandha tikkunsidra metodu differenti mis-sħubija biex tikseb l-objettiv ta' koperazzjoni ekonomika u politika mat-Turkija.

Bastiaan Belder (IND/DEM, NL) faħħar ir-rapport iżda qal li l-liberta' tar-reliġjon fit-Turkija ma teżistix.

Qal li dawn in-nies jidhru li qed iwaqqfu r-riformi u jżommu in-negozjati lura.

Ikkritika l-fatt li fil-pajjiż, il-kuntatti bejn il-knisja u l-gvern isiru permezz tal-Ministeru għall-affarijiet barranin, li juri li dawn huma miqjusa bħala barranin.

Proċedura: Inizjattiva Dibattitu: 26.09.06

20060922IPR10896 Rapport dwar il-progress tat-Turkija lejn l-adeżjoni


Il-Ġimgħa - Seduta Plenarja 25-28.09.06 (Strasburgu)

Seduta plenarja żejda f'Diċembru

Il-President tal-Parlament Ewropew, Josep Borrell, ħabbar li ser issir seduta plenarja fit-18 ta' Diċembru fi Brussel mill-ħdax ta' filgħodu sas-siegħa ta' wara nofsinhar.

Matul din is-seduta ser tkun diskussa il-konklużjoni tal-Presidenza Finlandiża kif ukoll ir-riżultati ta' l-aħħar laqgħa tal-Kunsill Ewropew taħt din il-Presidenza.

Imħabbra n-nominati għall-premju Sakharov 2006: "Dawk kollha li jiġġieldu għall-ostaġġi maħtufa fil-Kolombja", Alexander Milinkevich u Ghassan Tueni

Il-Kumitat għall-Affarijiet Barranin u dak għall-Iżvilupp għażlu t-tliet nominati għall-Premju Sakharov 2006 matul laqgħa konġunta.

Kull sena l-Parlament Ewropew jagħti dan il-premju lil individwi u organizazzjonijiet li jiġġieldu favur il-ħarsien tad-drittijiet tal-bniedem u kontra l-intolleranza.

Il-premju għandu jingħata matul is-seduta plenarja ta' Diċembru mill-President tal-Parlament Ewropew Josep Borrell.

Arja iktar nadifa permezz ta' objettivi iktar ambizzjużi u iktar flessibilita'

Kull sena, iktar minn 360,000 persuna titlef ħajjitha b'mod prematur minħabba mard relatat mat-tniġġis ta' l-arja fl-UE, b'mod speċjali fl-agglomerazzjonijiet kbar u fiż-żoni industrijali.

Il-Parlament irid objettivi iktar ambizzjużi għall-kwalita' ta' l-arja fl-Ewropa.

Fl-istess ħin, il-Membri insistew li jkun hemm ukoll iktar flessibilita' sabiex l-Istati Membri jingħataw aktar ċans biex jadattaw għal leġiżlazzjoni iktar stretta.

Il-kwittanza tal-baġit 2004: pensjonijiet, staff, interpretazzjoni u xiri tal-bini

Il-Membri adottaw rapport li jirrikkmanda li l-President tal-Parlament jingħata l-kwittanza għall-baġit tal-PE għas-sena 2004.

Fost il-kwistjonijiet imsemmija fir-rapport hemm l-iskema ta' pensjoni volontarja, l-impjieg ta' staff mill-Istati Membri ġodda, kif ukoll ix-xiri tal-bini tal-Parlament fi Strasburgu.

Sabiex tħejja dan ir-rapport, il-kwistjoni tax-xiri ta' dan il-bini ġiet studjata mill-qrib u l-Membri kkonkludew li tista' "tkun ħaġa raġonevoli li jitkomplew l-isforzi biex jinxtraw".

Il-Parlament jikkritika t-tnaqqis fil-pass ta' riformi tat-Turkija

Il-MPE adottaw rapport li jikkritika l-fatt fit-Turkija kien hemm "tnaqqis fil-proċess tar-riforma".

Ir-rapport adottat jiffoka fuq ir-relazzjonijiet ma' Ċipru u ma' l-Armenja, fejn jingħad li r-rikonoxximent tal-ġenoċidju Armen mhuwiex kundizzjoni minn qabel għall-adeżjoni - iżda xorta indispensabbli.

Waqt li għad hemm restrizzjonijiet għal-liberta' ta' l-espressjoni u tar-reliġjon, sar progress fl-oqsma tal-ġlieda kontra t-tortura u l-korruzzjoni, u t-tisħiħ tad-drittijiet tan-nisa.

Il-Parlament irid politika Ewropea koerenti dwar l-immigrazzjoni

Permezz ta' l-adozzjoni ta' riżoluzzjoni dwar il-politika komuni ta' l-UE għall-immigrazzjoni, il-Parlament iddeplora "t-telf umanitarju sostanzjali", inkluż it-telf ta' ħajjiet ta' immigranti, u fakkar li l-Unjoni għad "m'għandhiex politika koerenti dwar l-immigrazzjoni".

Iż-żieda fl-immigrazzjoni teħtieġ "approċċ bilanċjat, globali u koerenti" u l-qsim tar-responsabbiltajiet u l-piż finanzjarju bejn l-Istati Membri għandu jkun "parti integrali ta' politika Ewropea għall-immigrazzjoni".

-//EP//TEXT IM-PRESS 20060925BRI10986 FULL-TEXT DOC XML V0//MT

Istituzzjonijiet

Ftuħ tas-seduta plenarja

Din is-seduta plenarja kienet waħda varjata.

Il-MPE iddiskutew fost affarijiet oħra, politika komuni għall-UE għall-immigrazzjoni u l-adeżjoni tal-Bulgarija u tar-Rumanija.

Il-MPE adottaw rapporti dwar il-progress tat-Turkija fin-negozjati, dwar il-kwalita' ta' l-arja u l-ambjent urban, il-mobilita' ta' l-istudenti u t-tagħlim tul il-ħajja.

Ġew ukoll magħżula t-tliet nominati għall-Premju Sakharov.

Seduta plenarja żejda f'Diċembru

Il-President tal-Parlament Ewropew, Josep Borrell, ħabbar li ser issir seduta plenarja fit-18 ta' Diċembru fi Brussel mill-ħdax ta' filgħodu sas-siegħa ta' wara nofsinhar.

Matul din is-seduta ser tkun diskussa il-konklużjoni tal-Presidenza Finlandiża kif ukoll ir-riżultati ta' l-aħħar laqgħa tal-Kunsill Ewropew taħt din il-Presidenza.

Drittijiet tal-bniedem

Imħabbra n-nominati għall-premju Sakharov 2006: "Dawk kollha li jiġġieldu għall-ostaġġi maħtufa fil-Kolombja", Milinkevich u Tueni

Il-Kumitat għall-Affarijiet Barranin u dak għall-Iżvilupp għażlu t-tliet nominati għall-Premju Sakharov 2006 matul laqgħa konġunta.

Kull sena l-Parlament Ewropew jagħti dan il-premju lil individwi u organizazzjonijiet li jiġġieldu favur il-ħarsien tad-drittijiet tal-bniedem u kontra l-intolleranza.

It-tliet nominati huma (f'ordni alfabetika):

- Fil-Kolombja: dawk kollha li jiġġieldu għall-ostaġġi maħtufa , rappreżentati minn Ingrid Betancourt u l-Fondazzjoni Pais Libre (nominazzjoni konġunta);

- Alexander Milinkevich, mexxej ta' l-oppożizzjoni fil-Belarus u ex-kandidat presidenzjali li kien intbagħat il-ħabs għal 15-il jum wara li ħa sehem f'demostrazzjoni mhux awtorizzata f'Minsk;

- Ghassan Tueni , ġurnalist u diplomatiku mil-Libanu, li ġie nnominat għall-premju Sakharov b'tifkira ta' numru ta' personaġġi Lebaniżi li ġew maqtula: Rafiq Hariri, Basil Fuleihane, Samir Kassir, George Haoui u Gebrane Tueni.

Il-Parlament Ewropew ilu mill-1988 jagħti l-Premju Sakharov kull sena b'tifkira ta' Andrei Sakharov (1921-1989), espert tal-fiżika Russu li żviluppa l-bomba ta' l-idroġenu u li fl-1970 waqqaf kumitat għall-ħarsien tad-drittijiet tal-bniedem u tal-vittmi politiċi.

L-isforzi tiegħu ġew onorati fl-1975 meta ngħata l-Premju Nobel għall-Paċi.

F'Ottobru, il-Konferenza tal-Presidenti għandha tagħżel ir-rebbieħ tal-Premju Sakharov ta' din is-sena.

Il-premju għandu jingħata matul is-seduta plenarja ta' Diċembru mill-President tal-Parlament Ewropew Josep Borrell.

-//EP//TEXT IM-PRESS 20060925BRI10986 FULL-TEXT DOC XML V0//MT

Arja iktar nadifa permezz ta' objettivi iktar ambizzjużi u iktar flessibilita'

Kull sena, iktar minn 360,000 persuna titlef ħajjitha b'mod prematur minħabba mard relatat mat-tniġġis ta' l-arja fl-UE, b'mod speċjali fl-agglomerazzjonijiet kbar u fiż-żoni industrijali.

Il-Parlament irid objettivi iktar ambizzjużi għall-kwalita' ta' l-arja fl-Ewropa.

Fl-istess ħin, il-Membri insistew li jkun hemm ukoll iktar flessibilita' sabiex l-Istati Membri jingħataw aktar ċans biex jadattaw għal leġiżlazzjoni iktar stretta.

F'Settembru 2005, il-Kummissjoni ħarġet proposta għal strateġija tematika bl-għan li sa l-2020, in-numru ta' mwiet jonqos b'40%, meta pparagunat mas-sena 2000.

Fl-istess ħin, ħarġet ukoll proposta għal direttiva ġdida dwar ir-reviżjoni tal-leġiżlazzjoni rigward il-kwalita' ta' l-arja u dwar strateġija tematika kontra t-tniġġis ta' l-arja.

Din il-proposta tinkludi xi kwistjonijiet tekniċi adattati għall-progress xjentifiku li sar, kif ukoll limiti għall-konċentrazzjoni massima ta' partiċelli żgħar ħafna jew trab atmosferiku li huma ta' ħsara kbira għas-saħħa tal-bniedem.

S'issa għadu ma jeżisti l-ebda regolament dwar dawn il-partiċelli, magħrufa bħala PM2.5.

Iż-żewġ rapporti li ġew adottati jittrattaw dawn iż-żewġ proposti tal-Kummissjoni, li jagħmlu parti mis-sitt programm ta' azzjoni għall-ambjent adottat mill-Parlament u mill-Kunsill fl-2002.

Direttiva dwar il-kwalita' ta' l-arja

Ir-rapport imħejji minn Holger Krahmer (ALDE, DE) fi ħdan il-proċedura ta' kodeċiżjoni dwar id-direttiva dwar il-kwalita' ta' l-arja kien adottat b'571 vot favur, 43 kontra u 18-il astensjoni.

Il-Parlament għamel sejħa għal objettivi iktar ambizzjużi minn dawk proposti mill-Kummissjoni rigward it-tnaqqis tal-konċentrazzjoni massima ta' sustanzi li jniġġsu, b'mod speċjali partiċelli żgħar ħafna jew trab atmosferiku magħruf bħala PM2.5.

Dawn iż-żewġ sustanzi huma ta' l-iktar periklu għas-saħħa tal-bniedem.

Madankollu, ir-rapport jagħmel sejħa għal iktar flessibilita' biex jintlaħqu dawn l-objettivi, ħalli l-Istati Membri bi problemi biex jissodisfaw il-kriterji jingħataw iktar ċans jadattaw.

Il-Parlament jrid li jkun hemm iktar flessibilita' dwar iż-żmien li jingħata sabiex jintlaħqu l-objettivi iżda għandu jkun hemm ukoll iktar salvagwardji sabiex ikun żgurat li l-Istati Membri jieħdu l-miżuri meħtieġa biex jitnaqqas it-tniġġis.

Għalhekk, meta jingħata iktar ċans lil ċerti żoni jew agglomerazzjonijiet, ikollu jiġi pprovdut pjan nazzjonali li juri għala l-limiti ma ġewx rispettati u x'miżuri ser jittieħdu sabiex fil-futur jibdew jikkonformaw.

B'hekk, skond is-Sur Krahmer, għandu jintlaħaq bilanċ bejn miżuri stretti għall-protezzjoni tas-saħħa u l-flessibilita' li hemm bżonn fuq livell nazzjonali, b'mod partikolari fil-każ ta' dawk ir-reġjuni fejn it-tniġġis jasal minn pajjiżi ġirien tagħhom.

Id-direttiva għandha l-għan li tieħu post id-direttiva qafas eżistenti dwar il-kwalita' ta' l-arja u d-direttivi li joħorġu minnha sabiex tiġi simplifikata l-leġiżlazzjoni waqt li l-aspetti tekniċi tagħha jiġu adattati skond l-aħħar skoperti xjentifiċi.

Dettalji tekniċi

Il-Parlament irid inaqqas il-konċentrazzjoni massima ta' l-ikbar partiċelli, magħrufa bħala PM10 għal medja ta' 33 μg/m3 fis-sena mill-2010.

Il-Kummissjoni kienet ipproponiet li l-limitu jkun ta' 40 μg/m3.

Dwar il-valur limitu ta' konċentrazzjoni ta' 50 μg/m3 kull ġurnata, il-Kummissjoni pproponiet li dan ma għandux jinqabeż aktar minn 35 darba fis-sena.

Madankollu l-Parlament hu ta' l-opinjoni li għandu jkun hemm iktar flessibilita'.

Għalhekk, sakemm din il-kundizzjoni ma tkunx tista' tiġi sodisfatta minħabba karatteristiċi speċifiċi għall-post, bħal kundizzjonijiet tal-klima ħżiena, kundizzjonijiet ġeografiċi jew tniġġis transkonfinali sinifikanti, l-Istati Membri għandhom ifasslu n-numru eżatt ta' ġranet fejn l-valur ta' limitu jista' jinqabeż, sa massimu ta' 55 ġurnata.

Rigward il-partiċelli żgħar (PM2.5), li jagħmlu l-iktar ħsara lill-pulmuni tal-bniedem, il-Membri huma ta' l-opinjoni li meta wieħed jikkunsidra l-livell preżenti ta' għarfien xjentifiku, għadu kmieni wisq biex jiġu deċiżi valuri limiti.

Għalhekk qegħdin jissuġġerixxu li għalissa tiġi stabbilita mira li tkun torbot inqas u li tkun ta' valur iktar baxx minn dak li ġie propost mill-Kummissjoni (20 μg/m3 mill-2010 minflok 25 μg/m3).

Imbagħad il-valur ta' 20 μg/m3 għandu jiġi stabbilit bħala valur limitu li jorbot wara r-reviżjoni tad-direttiva li hija ppjanata għall-2015.

Ir-rapport jagħmel sejħa għal iktar flessibilita' billi jkun hemm il-possibilta' ta' derogazzjoni temporanja ta' erba' snin minn mindu tidħol fis-seħħ id-direttiva, għal dawk iż-żoni jew agglomerazzjonijiet li ma jirnexxilhomx jissodisfaw il-kriterji dwar is-sustanzi li jniġġsu.

Fil-każ tal-PM10 u PM2.5, l-Istati Membri għandu wkoll ikollhom il-possibilta' li jestendu l-iskadenza għall-konformita' mar-regoli b'sentejn oħra.

Madankollu dawk l-Istati kkonċernati għandhom jispjegaw il-kawżi għall-qabża tal-limiti ta' konċentrazzjoni ta' dawn is-sustanzi wara l-ewwel ħames snin ta' derogazzjoni.

Għandhom ukoll juru liema miżuri ser jittieħdu sabiex jintlaħqu l-valuri ta' limitu fil-perjodu addizzjonali.

Il-Membri jixtiequ li jkun hemm ukoll flessibilita' fuq il-mira li jitnaqqas l-esponiment kollettiv tal-popolazzjoni għal dawn il-partiċelli b'20% sa l-2020 billi jiġi stabbilit tnaqqis perċentwali skond il-livelli ta' konċentrazzjoni fl-Istati Membri differenti.

Huma jridu wkoll li l-Istati Membri jieħdu miżuri biex inaqqsu t-tniġġis ta' l-arja, b'mod speċjali, l-introduzzjoni ta' standards għal impjanti ta' kombustjoni u għall-installazzjonijiet domestiċi li jsaħħnu, kif ukoll għal vetturi heavy duty .

Għandhom jittieħdu wkoll miżuri koordinati fil-livell ta' l-UE sabiex iħeġġu lis-sidien tal-vapuri biex inaqqsu l-emmissjonijiet.

Strateġija kontra t-tniġġis ta' l-arja

Il-Parlament adotta wkoll ir-rapport imħejji minn Dorette Corbey (PES, NL) dwar strateġija tematika tal-Komunita' kontra it-tniġġis ta' l-arja b'563 vot favur, 19 kontra u 47 astensjoni.

Dan jagħmel sejħa għal objettivi iktar ambizzjużi għat-tnaqqis tal-konċentrazzjoni ta' l-ossidi tan-nitroġenu (NOx), taħlit organiku mhux stabbli, u partiċelli żgħar (PM2.5).

Il-Membri jridu wkoll li jibda jingħata iktar każ ta' l-oriġini tat-tniġġis, inkluż l-agrikultura u t-tbaħħir.

Dan ir-rapport ukoll jitlob limiti iktar stretti waqt li jingħata iktar ċans lil dawk l-Istati Membri li jkunu ħadu l-miżuri possibbli kollha u xorta jibqa' jkollhom problemi biex jissodisfaw il-kriterji.

Disponibbli mill-għada tal-vot Rapport dwar il-kwalita' ta' l-arja fl-Ewropa (Krahmer) Disponibbli mill-għada tal-vot Rapport dwar l-istrateġija tematika dwar it-tniġġis ta' l-arja (Corbey)

-//EP//TEXT IM-PRESS 20060925BRI10986 FULL-TEXT DOC XML V0//MT

Strateġija tematika dwar l-ambjent urban

Skond il-Membri tal-Parlament Ewropew, għalkemm 80% tal-popolazzjoni Ewropea tgħix fl-ibliet, il-ħtiġijiet u l-interessi tagħha mhux dejjem ikunu rappreżentati b'mod xieraq fil-fondi, fil-proġetti, fl-inizjattivi u fl-istrateġiji ta' l-Unjoni Ewropea.

Għalhekk ġie adottat rapport dwar l-Istrateġija Tematika dwar l-Ambjent Urban bil-mira li tikkontribwixxi għall-prestazzjoni ambjentali ġenerali ta' l-ibliet fl-Ewropa.

Ir-rapport imħejji minn Gyula Hegyi (PES, HU), adottat b'448 vot favur, 49 kontra u 110 astensjoni, jgħid li l-Istrateġija Tematika għandha tnaqqas il-burokrazija, iżżid l-effiċjenza ta' l-implimentazzjoni tal-politika ambjentali u tinkoraġġixxi l-ippjanar ambjentali fil-livell lokali fuq perjodu ta' żmien twil.

Il-Kummissjoni għandha tikkopera ma' l-awtoritajiet nazzjonali biex tinkoraġġixxi lil kull agglomerazzjoni li jkollha popolazzjoni ta' aktar minn 100,000 ruħ, biex tniedi Pjan ta' Mmaniġġjar Sostenibbli Urban ( Sustainable Urban Management Plan - SUMP) u Pjan ta' Trasport Urban Sostenibbli ( Sustainable Urban Transport Plan - SUTP).

Peress li fil-passat, miżuri volontarji ma kinux effettivi, il-Membri huma wkoll ta' l-opinjoni li din il-liġi għandha tinkludi skadenzi ċari u miri li jorbtu stipulati fil-livell lokali u fil-livell Ewropew.

Dwar il-pjan SUMP, il-Parlament huwa tal-fehma li dan għandu, fost affarijiet oħra, jikkunsidra pjanijiet eżistenti ta' l-immaniġġjar ta' l-iskart, mapep ta' l-istorbju u pjanijiet ta' azzjoni, pjanijiet jew programmi lokali dwar it-tniġġis ta' l-arja, kif ukoll pjanijiet jew programmi lokali ambjentali.

Il-pjan SUTP għandu jinkludi l-mezzi li bihom l-awtoritajiet lokali jkunu jistgħu jippromwovu t-trasport pubbliku u kollettiv, l-iżvilupp ta' infrastruttura għal dan it-tip ta' trasport, għaċ-ċikliżmu u għall-mixi, u jinkoraġġixxu l-iżvilupp ta' sistemi integrati ta' prezzijiet u biljetti għall-P+R ( Park and Ride ).

Il-Membri fakkru wkoll li t-tniġġis ta' l-arja huwa kawża prinċipali tal-problemi tas-saħħa fl-UE u jqisu l-użu ta' modi ta' trasport u teknoloġiji li ma jagħmlux ħsara lill-ambjent bħala fattur ewlieni fil-kisba ta' ambjent urban aktar nadif.

Għalhekk ir-rapport jenfasizza li dawk l-ibliet b'livell ta' tniġġis għoli fl-arja għandhom jindirizzaw l-użu ta' vetturi individwali, li dejjem jiżdied, permezz ta' restrizzjonijiet fuq il-parkeġġ u nollijiet fuq il-konġestjoni.

Barra minn hekk, il-MPE ipproponew li matul il-perjodu 2002-2012 l-Istati Membri jikkoperaw ma' l-awtoritajiet lokali, sabiex jagħmlu sforzi ħalli jiksbu ċaqlieq ta' mill-anqas 5% fil-kilometraġġ għal kull passiġġier fil-qalba tal-belt permezz ta' l-użu ta' metodi ta' trasport sostenibbli, bħat-trasport pubbliku u ċ-ċikliżmu.

Il-Membri stiednu lill-Kummissjoni biex tipproponi mira fi ħdan l-iżvilupp urban, għal żoni ħodor per capita , waqt li jitniedu proġetti li jillimitaw l-iżvilupp f'żoni agrikoli u li jippromowtjaw dawk f'żoni abbandunati.

Barra minn hekk, għandu jiġi mħeġġeġ iż-żriegħ ta' siġar fit-toroq u t-tfassil ta' aktar spazju b'veġetazzjoni.

Sabiex ikun evitat it- tniġġis li jinħoloq lokalment, ir-rapport jappoġġa wkoll il-promozzjoni tal-formazzjoni tal-kompost minflok il-ħruq ta' l-iskart, waqt li għandha tingħata aktar attenzjoni biex ikunu evitati u mneħħija il-ħmieġ, l-iskart, il-graffiti, il-ħmieġ ta' l-annimali u l-istorbju żejjed mis-sistemi ta' mużika domestiċi u tal-vetturi.

It-test adottat jenfasizza wkoll l-importanza li sseħħ rinnovazzjoni ta' pajpijiet ta' l-ilma qodma u ta' sistemi tad-drenaġġ fl-ibliet.

Barra minn hekk, ġie propost li jiġu allokati finanzi mill-UE sabiex isir t-tagħmir mill-ġdid ta' bini u kwartieri.

Disponibbli mill-għada tal-vot Rapport dwar l-istrateġija tematika dwar l-ambjent urban

-//EP//TEXT IM-PRESS 20060925BRI10986 FULL-TEXT DOC XML V0//MT

Kontroll baġitarju

Il-kwittanza tal-baġit 2004: pensjonijiet, staff, interpretazzjoni u xiri tal-bini

Il-Membri adottaw rapport li jirrikkmanda li l-President tal-Parlament jingħata l-kwittanza għall-baġit tal-PE għas-sena 2004.

Fost il-kwistjonijiet imsemmija fir-rapport hemm l-iskema ta' pensjoni volontarja, l-impjieg ta' staff mill-Istati Membri ġodda, kif ukoll ix-xiri tal-bini tal-Parlament fi Strasburgu.

Sabiex tħejja dan ir-rapport, il-kwistjoni tax-xiri ta' dan il-bini ġiet studjata mill-qrib u l-Membri kkonkludew li tista' "tkun ħaġa raġonevoli li jitkomplew l-isforzi biex jinxtraw".

Iktar kmieni din is-sena, il-Parlament kien ippospona l-għoti tal-kwittanza wara li nqalgħet kwistjoni dwar il-kiri tal-bini WIC u SDM, għaliex il-belt ta' Strasburgu kienet qiegħda żżom parti mill-kera għaliha.

Il-Kumitat għall-Kontroll tal-Baġit waqqaf Grupp ta' Ħidma informali sabiex jassisti u jagħti parir lir-rapporteur Markus Ferber (EPP-ED, DE) rigward l-allegazzjonijiet li saru dwar l-arranġamenti eżistenti dwar il-kiri u dwar il-possibilta' ta' xiri ta' dan il-bini.

Ir-rapport, adottat b'535 vot favur, 45 kontra u 51 astensjoni, jgħid li "ma jidher li hemm l-ebda indikazzjonijiet li kien hemm xi azzjonijiet illegali fil-proċess ta' konklużjoni u applikazzjoni tal-ftehimiet ta' kiri u ftehimiet oħra, għalkemm xorta waħda hemm tħassib jekk ġiex rispettat bis-sħiħ il-prinċipju ta' 'immaniġġjar finanzjarju tajjeb' skond ir-Regolament Finanzjarju".

Għalkemm l-Amministrazzjoni tal-Parlament qatt ma vverifikat jekk il-ħlasijiet tal-kera kinux mgħoddija fis-sħiħ lill-proprjetarju tal-bini SCI Erasme, "iżda lanqas qatt ma kienet ġiet infurmata dwar dan mill-belt ta' Strasburgu stess".

Barra minn hekk, ir-rapport jenfasizza li kienet il-belt ta' Strasburgu biss li "kienet taf bl-eżistenza ta' żewġ relazzjonijiet kuntrattwali differenti bejn it-tliet partijiet involuti u l-belt ta' Strasburgu biss kienet konxja mid-differenza taż-żewġ ammonti mill-1981".

Dwar jekk il-profitti magħmula mill-belt ta' Strasburgu permezz ta' dan l-arranġament humiex illegali, ir-rapport jispjega li ma jeżistu "ebda dispożizzjonijiet legali li jipprojbixxu stat jew awtorita' reġjonali jew lokali milli jagħmlu profitt".

Madankollu l-Membri huma tal-fehma "li l-approċċ tal-belt ta' Strasburgu kien wieħed ta' mġieba ħażina… peress illi jmur kontra r-regoli dwar l-ospitalita' lejn istituzzjonijiet internazzjonali".

It-test adottat jilqa' wkoll it-tweġiba tas-Segretarju Ġenerali għall-kwestjonarju tal-kwittanza dwar l-użu tal-bini LOW (Louise Weiss) fi Strasburgu, fejn qal li l-Parlament "huwa s-sid waħdieni tal-bini LOW fi Strasburgu u li jista' juża jew jiddisponi minnu kif jidhirlu hu".

Skema ta' pensjoni volontarja tal-MPE

Il-Parlament innota li f'Novembru 2005, il-fond ta' pensjoni addizzjonali kellu 475 Membru, li ħallsu kontribuzzjoni ta' €948 kull xahar mill-konċessjoni tagħhom għall-ispejjeż ġenerali (terz tat-total), waqt li l-Parlament ħallas €1,896 kull xahar (jiġifieri żewġ terzi tat-total).

Skond il-Membri, il-kontribuzzjonijiet tal-MPE għall-iskema ta' pensjoni volontarja għandhom jitħallsu "direttament mid-dħul personali tagħhom minflok mill-konċessjoni parlamentari".

Huma ta' l-opinjoni li t-tnaqqis tal-kontribuzzjonijiet għall-iskema tal-pensjoni mill-konċessjoni għall-ispejjeż ġenerali "tħalli lill-Membri esposti għall-allegazzjonijiet ta' użu ta' fondi pubbliċi għall-ħlas ta' kontribuzzjonijiet għall-pensjoni privata".

Għalhekk il-Bureau tal-Parlament kien mitlub jipproponi miżuri biex jiżguraw li dawn il-ħlasijiet isiru permezz ta' ħlas dirett.

Barra minn hekk, wara li l-Istatut għall-Membri tal-Parlament Ewropew jidħol fis-seħħ fl-2009, il-fond għall-pensjoni addizzjonali mhux ħa jkun jista' jaċċetta membri ġodda.

Għalhekk kien propost li jinżammu id-drittijiet akkwistati minn qabel.

L-istaff u l-multilingwiżmu

Il-Membri talbu lis-Segretarju Ġenerali tal-Parlament biex jagħmel rapport dwar il-progress li qed isir fir-reklutaġġ ta' staff mill-Istati Membri ġodda sa Diċembru 2006.

Dwar l-ispiża għas-servizzi ta' l-interpretazzjoni, waqt li enfasizza l-fatt li l-multilingwiżmu huwa wieħed mill-karatteristiċi ta' l-Unjoni Ewropea, il-Parlament għaraf li l-vjaġġi frekwenti bejn is-sedi differenti tiegħu jikkawżaw spejjeż ogħla f'għadd ta' oqsma differenti ta' l-attività tiegħu, inkluż fl-interpretazzjoni.

Waqt li rringrazzja lir- rapporteur tax-xogħol li għamel, enfasizza l-fatt li, " il-konklużjoni ta' l-investigazzjonijiet dwar iż-żewġ binjiet fi Strasburgu hija li m'hemm l-ebda indikazzjoni ta' illegalita'.

Dan ifisser li l-allegazzjonijiet kienu bla bażi.

Madankollu, sar xi tisjib li għalkemm mhux illegali, għandu jiġi enfasizzat.

" L-ewwel nett, kien hemm tassew ħlas eċċessiv ta' kera ta' bejn €32 miljun u €60 miljun.

" It-tieni, il-belt ta' Strasburgu wettqet ksur ta' fiduċja meta għamlet affarijiet li kienet taf li ma kienux ser ikunu aċċettabbli għall-Parlament, bħal meta żammet parti mill-ħlas tal-kera u nnegozjat tnaqqis ta' €29 miljun mill-prezz tax-xiri.

" It-tielet, l-Amministrazzjoni tal-Parlament Ewropew ukoll nstabet li naqset.

Fuq perjodu twil ta' 30 sena falliet fid-dmir ta' diliġenza tagħha sabiex tiżgura li l-kera li tħallset lil Strasburgu għall-bini ma tkunx eċċessiva.

" Fl-aħħar, il-Parlament Ewropew stess ma kienx magħqud dwar din il-kwistjoni, għaliex kieku kif jista' wieħed jispjega l-fatt li l-Kumitat għall-Kontroll Baġitarju kien infurmat mill-allegazzjonijiet iktar minn xahar wara l-Bureau tal-Parlament stess?

Kif jista' wieħed jispjega li waqt li l-investigazzjoni tagħna kienet għaddejja, il-Bureau tagħna kompla għaddej bin-negozjati għax-xiri tal-binjiet, u b'hekk dgħajjef l-awtorita' politika ta' l-investigazzjoni stess?

" Għalkemm l-ebda minn dawn il-punti ma jikkonstitwixxu atti illegali, żgur li ma jistgħux jiġu skużati, aħseb u ara rripetuti ."

Disponibbli mill-għada tal-vot Rapport dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004 (II)

-//EP//TEXT IM-PRESS 20060925BRI10986 FULL-TEXT DOC XML V0//MT

Edukazzjoni

Mobilita' għall-istudenti u tagħlim tul il-ħajja għall-adulti

Il-Parlament adotta serje ta' rapporti dwar l-edukazzjoni fl-Unjoni Ewropea.

Fost affarijiet oħra, il-MPE laqgħu il-proposta tal-Kummissjoni li ssir Karta Ewropea ta' Kwalita' favur il-Mobilita' fil-qasam ta' l-edukazzjoni, u għamlu appell għall-implimentazzjoni ta' strateġiji nazzjonali fil-qasam tat-tagħlim tul il-ħajja.

Il-kwalita' tal-mobilita'

Il-Parlament qabel mal-Kummissjoni u l-Ministri ta' l-Edukazzjoni fil-Komunita' dwar il-fatt li wasal iż-żmien li tkun introdotta Karta Ewropea ta' Kwalita' favur il-Mobilita' fil-qasam ta' l-edukazzjoni.

S'issa iktar minn miljun student mar jgħix fi Stat Membru differenti għal skop ta' studju.

Il-MPE adottaw pakkett ta' emendi ta' kompromess miftiehem mal-Kunsill u l-Kummissjoni bl-għan li l-proċedura leġiżlattiva tingħalaq fl-ewwel qari tal-proċedura ta' kodeċiżjoni.

Permezz ta' l-adozzjoni ta' dan ir-rapport li kien imħejji minn Christa Prets (PES, DE), it-tliet istituzzjonijiet irrikkmandaw li l-Istati Membri jadottaw u jippromwovu l-użu tal-Karta Ewropea ta' Kwalità favur il-Mobilita' u li din tiġi wżata mill-Aġenziji Nazzjonali u minn organizzazzjonijiet oħrajn li jaħdmu fil-qasam tat-taħriġ, l-edukazzjoni u l-mobilita'.

Huma tal-fehma li dawn il-programmi fil-qasam ta' l-edukazzjoni jgħinu biex jiżviluppa sens ta' ċittadinanza Ewropea attiva.

Barra minn hekk, il-mobilita' tmexxi 'l quddiem il-koeżjoni ekonomika, soċjali u reġjonali, sabiex l-Ewropa tkun tista' ssir l-aktar ekonomija innovattiva u kompetittiva bbażata fuq l-għarfien.

Il-Karta Ewropea fiha għaxar linji gwidi prattiċi li jkopru l-perjodu minn qabel it-tluq, matul iż-żjara u wara r-ritorn ta' l-istudent.

Dawn jirreferu għal sorsi ta' gwida u informazzjoni, pjanijiet ta' tagħlim, preparazzjoni ġenerali, personalizzazzjoni, aspetti lingwistiċi, appoġġ loġistiku u monitoraġġ.

Il-Karta għandha tgħin biex jiżdiedu l-iskambji, jitħaffef l-għarfien tal-perjodi dedikati għall-edukazzjoni jew għat-taħriġ, kif ukoll l-għarfien tat-titoli u tal-kwalifiki.

Barra minn hekk, għandha tistabbilixxi fiduċja reċiproka sabiex titjieb u tissaħħaħ il-koperazzjoni bejn l-awtoritajiet, l-organizzazzjonijiet u l-partijiet kollha interessati fil-mobilita'.

Għandu jsir pjan ta' tagħlim minn qabel, b'enfasi partikolari fuq il-preparazzjoni lingwistika.

Dan għaliex il-kapaċitajiet lingwistiċi huma importanti għal tagħlim effettiv, għal komunikazzjoni bejn il-kulturi u għal dak li jkun jifhem aħjar il-kultura tal-pajjiż ospitant.

Ġie mitlub ukoll li tingħata attenzjoni għall-bżonnijiet speċifiċi ta' persuni b'diżabilita' u gruppi żvantaġġati.

It-test adottat jirrikmanda li tingħata għajnuna loġistika adegwata, bħal informazzjoni u assistenza li tikkonċerna arranġamenti ta' l-ivvjaġġar, l-assigurazzjoni, il-permessi għar-residenza jew ix-xogħol, is-sigurta' soċjali, il-possibilta' li jsiru trasferimenti ta' għotjiet u self tal-gvern mill-pajjiżi ta' l-oriġini għall-pajjiż ospitant, l-akkomodazzjoni, kif ukoll kwistjonijiet ta' sigurta'.

B'hekk l-organizzazzjoni ospitanti għandhom jgħinu fl-integrazzjoni effettiva ta' l-istudenti u jservu ta' punt ta' kuntatt biex dawn ikunu jistgħu jakkwistaw assistenza kontinwa.

Aktar tagħlim tul il-ħajja għall-adulti

Il-kunċett ta' tagħlim tul il-ħajja fl-UE beda miexi sew iżda in-numru ta' adulti li jieħdu sehem fi programmi ta' tagħlim tul il-ħajja għadu baxx.

Għalhekk l-Istati Membri kollha għandhom jibdew jimplementaw strateġiji nazzjonali f'dan il-qasam b'mod urġenti.

Għal darb'oħra, il-MPE adottaw pakkett ta' emendi ta' kompromess bejn ir-rappreżentanti tal-Parlament, il-Kunsill u l-Kummissjoni sabiex din il-proċedura tkun tista' tingħalaq fl-ewwel qari tal-proċedura ta' kodeċiżjoni.

Il-proposta tal-Kummissjoni dwar il-kompetenzi ewlenin fil-kuntest ta' tagħlim tul il-ħajja tagħti prijorita' lil dawk li jitilqu mill-iskola kmieni, persuni b'diżabilita', nies bla xogħol għal żmien twil, dawk b'livell baxx ta' kapaċitajiet bażiċi, in-nisa u l-anzjani.

Permezz ta' l-adozzjoni tar-rapport imħejji minn Helga Trüpel (Greens/EFA, DE), il-Membri laqgħu l-ħolqien ta' qafas Ewropew ta' referenza għal tmien kompetenzi ewlenin, sabiex iċ-ċittadini ta' l-UE jkollhom strument li bih ikunu jistgħu jadattaw għal suq tax-xogħol li dejjem jiżviluppa f'soċjeta' bbażata fuq l-għerf.

L-għanijiet prinċipali ta' dan il-qafas ta' referenza huma li jkunu identifikati l-kompetenzi ewlenin neċessarji għal twettiq personali, ċittadinanza attiva, koeżjoni soċjali u possibilta' ta' impjieg.

It-tmien kompetenzi jinkludu il-komunikazzjoni f'ilsien il-pajjiż tal-persuna kkonċernata kif ukoll f'ilsna barranin, il-matematika, ix-xjenza u t-teknoloġija, il-kompetenza diġitali, kif ukoll il-kompetenzi soċjali u ċiviċi.

Ġew ukoll enfasizzati kwistjonijiet oħrajn bħall-bżonn ta' għerf dwar avvenimenti kontemporanji, kif ukoll sens ta' inizjattiva u ta' intraprenditorija.

L-għerf u l-espressjoni kulturali huma bżonnjużi għaliex "għarfien sod tal-kultura proprja u sens ta' identita' qawwi jistgħu jkunu l-bażi għar-rispett u għal attitudni miftuħa għad-diversita' ta' l-espressjoni kulturali".

L-Istati Membri għandhom jiżguraw li sat-tmiem ta' l-edukazzjoni u t-taħriġ inizjali tagħhom, iż-żgħażagħ ikunu żviluppaw biżżejjed il-kompetenzi ewlenin ħalli jkunu preparati għall-ħajja adulta.

Barra dan, l-adulti għandhom ikunu jistgħu jiżviluppaw u jaġġornaw dawn il-kompetenzi matul ħajjithom.

Dwar l-Istrateġija ta' Liżbona, ir-rapport adottat jisħaq ukoll dwar il-bżonn li fl-UE tintlaħaq medja tar-rata ta' l-impjegar ta' 70% b'mod ġenerali, waqt li fost in-nisa din tkun ta' mill-inqas 60%.

Disponibbli mill-għada tal-vot Rapport dwar mobbiltà transnazzjonali fi ħdan il-Komunità għall-finijiet ta' edukazzjoni u taħriġ: Karta Ewropea ta' Kwalità favur il-Mobilità (Prets) Disponibbli mill-għada tal-vot Rapport dwar il-kompetenzi ewlenin għat-tagħlim matul il-ħajja (Trüpel)

-//EP//TEXT IM-PRESS 20060925BRI10986 FULL-TEXT DOC XML V0//MT

Tkabbir

Il-Parlament jikkritika t-tnaqqis fil-pass ta' riformi tat-Turkija

Il-MPE adottaw rapport li jikkritika l-fatt fit-Turkija kien hemm "tnaqqis fil-proċess tar-riforma".

Ir-rapport adottat jiffoka fuq ir-relazzjonijiet ma' Ċipru u ma' l-Armenja, fejn jingħad li r-rikonoxximent tal-ġenoċidju Armen mhuwiex kundizzjoni minn qabel għall-adeżjoni - iżda xorta indispensabbli.

Waqt li għad hemm restrizzjonijiet għal-liberta' ta' l-espressjoni u tar-reliġjon, sar progress fl-oqsma tal-ġlieda kontra t-tortura u l-korruzzjoni, u t-tisħiħ tad-drittijiet tan-nisa.

Ir-rapport imħejji minn Camiel Eurlings (EPP-ED, NL) kien adottat b'429 vot favur, 71 kontra u 125 astensjoni, jenfasizza l-fatt li l-ftuħ tan-negozjati mat-Turkija huwa "punt ta' tluq għal proċess li se jieħu t-tul … li ma jwassalx a priori u awtomatikament għall-adeżjoni".

Fl-istess ħin ifakkar li "il-kapaċita' ta' l-UE biex tassorbi t-Turkija waqt li żżomm il-momentum ta' integrazzjoni hija kunsiderazzjoni importanti fl-interess ġenerali kemm ta' l-UE u kemm tat-Turkija".

Il-MPE għamlu appell biex it-Turkija tirrikonoxxi r-Repubblika ta' Ċipru għaliex dan huwa "komponent neċessarju għall-proċess ta' l-adeżjoni".

It-Turkija għandha wkoll tirtira l-forzi tagħha mill-gżira, tevita "attivitajiet militari li jiffavorixxu t-tensjoni" u tneħħi r-restrizzjonijiet kontra bastimenti u ajruplani Ċiprijotti.

Il-Parlament fakkar ukoll lill-awtoritajiet Torok li "nuqqas ta' progress f'dan ir-rigward ikollu implikazzjonijijet serji għall-proċess ta' negozjazzjoni u jista' anke jwaqqfu kompletament".

Għalhekk it-Turkija għandha bżonn timplementa l-Protokoll ta' Ankara fis-sħiħ.

Ta' min jinnota li l-Parlament ħassar paragrafu mir-rapport li kien jikkunsidra l-għarfien minn naħa tat-Turkija tal-ġenoċidju Armen bħala "kundizzjoni minn qabel" għall-adeżjoni ma' l-Unjoni Ewropea.

Minflok, il-Parlament saħaq li "għalkemm ir-rikonoxximent tal-ġenoċidju Armen fih innifsu mhux formalment wieħed mill-kriterji ta' Kopenħagen, huwa indispensabbli għal pajjiż fit-triq għas-sħubija li jaċċetta u jirrikonoxxi l-passat tiegħu".

Fl-istess ħin, il-Membri kkundannaw b'mod qawwi lill-kumitat Talaat Pacha, moviment "kżenofobiku u razzist immexxi minn organizzazzjonijiet estremisti tal-lemin" u għamlu sejħa sabiex it-Turkija tabolixxi lil dan il-kumitat.

L-awtoritajiet Torok ġew ukoll mistienda biex "iwettqu l-impenji tagħhom fir-rigward tal-liberta' ta' reliġjon".

Dan għaliex mill-aħħar rapport tiegħu, il-Parlament innota nuqqas ta' progress f'dan il-qasam.

Waqt li l-Parlament laqa' "il-ftuħ tax-xandir bil-Kurd", fakkar li numru kbir ta' rappreżentanti tas-soċjeta' ċivili fix-Xlokk tal-pajjiż għadhom qegħdin ikunu suġġetti għall-intimidazzjoni ta' kuljum.

Il-Parlament "ikkundanna b'mod qawwi l-qawmien mill-ġdid ta' vjolenza terroristika min-naħa tal-PKK" (il-partit Kurd għall-ħaddiema), u għamel appell biex il-PKK "tiddikkjara u tirrispetta waqfien immedjat mill-ġlied".

Barra minn hekk, għandha tinstab "soluzzjoni demokratika għall-kwistjoni Kurda wara l-istqarrija inkoraġġanti tal-Prim Ministru Erdogan is-sena li għaddiet".

Il-Parlament għadu inkwetat dwar l-ostakoli li għadhom jeżistu fit-Turkija għal-liberta' ta' l-espressjoni.

Għalhekk it-Turkija ġiet mitluba tabolixxi jew temenda dawk id-dispożizzjonijiet tal-Kodiċi Penali li "jagħtu lok għal interpretazzjonijiet arbitrarji … li jwasslu għal sentenzi li jmorru kontra l-liberta' ta' l-espressjoni u l-liberta' ta' l-istampa u b'hekk huma theddida għar-rispett tad-drittijiet u tal-libertajiet tal-bniedem, u għandhom effett negattiv fuq il-progress tad-demokrazija", bħall-Art.

216, 277, 285, 288, 301, 305 u 318.

Il-Membri għadhom xorta mħassba dwar in-nuqqas ta' rispett għad-drittijiet tan-nisa u r-rwol ta' l-armata fis-soċjeta' Torka.

Il-ġimgħa li għaddiet, il-Kummissjoni ħabbret li l-pubblikazzjoni tar-rapport annwali tagħha dwar il-progress tat-Turkija lejn l-adeżjoni ser tkun posposta sat-8 ta' Novembru.

Il-Membri tal-Parlament Ewropew iddiskutew rapport dwar il-progress tat-Turkija fin-negozjati għall-adeżjoni ma' l-Unjoni Ewropea.

Huma saħqu dwar il-bżonn li l-pajjiż jagħti spinta ġdida lill-pass tar-riformi.

Ir-rapport għandu jiġi vvutat għada l-Erbgħa.

Ir-rapporteur Camiel Eurlings (PPE, NL) qal li l-Kumitat għall-Affarijiet Barranin adotta r-rapport dwar il-progress tat-Turkija b'maġġoranza kbira: "Intqal li r-rapport huwa ġust iżda iebes, ġust għax ibbazat fuq il-fatti iżda iebes għax hemm raġunijiet għal kritika.

Il-konklużjoni bażika hi li bħala Parlament Ewropew, jiddispjaċina li l-pass ta' riformi naqas."

Huwa qal li għalkemm tassew saru riformi, il-Membri xtaqu jaraw iktar progress fir-riformi politici.

Ġab l-eżempju tan-nuqqasijiet fil-qasam tal-liberta' tal-espressjoni u talab lill-gvern u lill-poplu Tork jagħrfu li riformi f'dan il-qasam huma importanti għal-liberta' tagħhom u għall-immaġni tat-Turkija fl-Ewropa u fid-dinja.

Dwar il-liberta' tar-reliġjon qal li huwa importanti ħafna li fit-Turkija jkun faċli li tinbena knisja Kattolika daqs kemm hu facli li tinbena moskea Torka fl-Ewropa.

Għal darb'oħra, ġie kkundannat it-terroriżmu fix-xlokk tat-Turkija.

Dwar Ċipru, qal li t-Turkija għandha tirrispetta l-impenn li ħadet u timplementa l-protokoll ta' Ankara għan-normalizzazzjoni tar-relazzjonijiet bejn iż-żewġ pajjiżi.

Tkellem ukoll dwar il-kwistjoni tal-ġenoċidju fl-Armenja u qal li fl-opinjoni tiegħu, ir-rikonoxximent ta' dan il-ġenoċidju ma jistax ikun kriterju formali għall-adeżjoni.

Madankollu, pajjiż fi triqtu lejn sħubija fl-Ewropa għandu jaċċetta l-imgħoddi tiegħu.

Il-Kunsill

Paula Lehtomäki qalet li l-Presidenza Finlandiża taqbel mat-tħassib tal-Parlament.

Fakkret li għalkemm sar progress meta mqabbel ma' ħamis snin ilu, xorta għad hemm bżonn ta' riformi tanġibbli speċjalment fl-oqsma tal-libertajiet fundamentali u d-drittijiet tal-bniedem, il-liberta' ta' l-espressjoni u tar-reliġjon, id-drittijiet kulturali u tan-nisa, kif ukoll il-ġlieda kontra t-tortura.

Ikkundannat ukoll l-attakki terroristiċi fit-Turkija u qalet li l-pajjiż għandu bżonn jiżviluppa approċċ komprensiv biex jitnaqqsu id-differenzi bejn ir-reġjuni u jissaħħu l-opportunitajiet ekonomiċi, soċjali u kulturali taċ-ċittadini kollha, inkluż dawk ta' oriġini Kurda.

Saħqet li t-Turkija għandha tapplika il-protokoll ta' Ankara kompletament fir- relazzjonijiet tagħha ma' l-Istati Membri kollha.

Temmet tgħid li l-proċess ta' adeżjoni ser ikompli biss jekk it-Turkija tirrispetta l-impenni tagħha u tkompli bir-riformi.

Il-Kummissjoni

Olli Rehn qal li l-adeżjoni tat-Turkija hija kwistjoni ta' dibattitu kontinwu.

Fakkar li seħħ progress kbir fl-aħħar 10 snin u li l-Unjoni m'għandhiex tinsa l-impenn li ħadet mat-Turkija.

Enfasizza l-fatt li l-objettiv tan-negozjati huwa li t-Turkija ssir membru sħiħ ta' l-UE u li dan il-proċess mhuwiex awtomatiku.

Qal ukoll li huwa fl-interess ta' l-Unjoni stess li t-Turkija tkun demokratika, stabbli u prosperuża.

Dwar il-fatt li din l-aħħar sena kienn hemm nuqqas ta' progress fir-riformi, qal li hemm bżonn ta' progress tanġibbli u li l-Kummissjoni ser tippreżenta r-rapport tagħha dwar il-progress tat-Turkija lejn l-adeżjoni fit-8 ta' Novembru.

Kompla jsemmi ċerti oqsma fejn hemm bżonn li jittieħdu passi ċari u konkreti u temm jgħid li huwa fl-interess reċiproku li t-Turkija tkompli bit- trasformazzjoni tas-soċjeta' tagħha ħalli tingħaqad ma' l-Unjoni Ewropea, speċjalment fi żmien meta ir-relazzjonijiet bejn l-Ewropa u l-Iżlam qegħdin jiffaċċjaw sfidi kbar.

Il-Gruppi Politiċi

Elmar Brok (EPP-ED, DE) qal li għalkemm it-Turkija għandha prospettivi li tissieħeb fl-UE, il-bżonn li l-pajjiż ikompli bir-riformi għandu jkun ċar.

Semma numru ta' kwistjonijiet bħad-drittijiet tal-bniedem u tal-minoranzi, u l-liberta' tal-kelma u tat-twemmin, li huma prekondizzjonijiet biex in-negozjati jimxu 'l quddiem.

Tkellem ukoll dwar l-importanza tal-kapaċita' tat-tkabbir ta' l-Unjoni.

Jan Wiersma (PES, NL) qal li t-Turkija għandu jkollha rwol pożittiv x'taqdi fir-reġjun u li d-djalogu kritiku u kostruttiv huwa l-aħjar mod biex dan il-proċess ta' adeżjoni jirnexxi.

Qal ukoll li wara l-adeżjoni tal-Bulgarija u tar-Rumanija għandu jsir tibdil istituzzjonali qabel tkabbir ieħor.

Qabel li l-gvern Tork għandu jagħraf il-Ġenoċidju fl-Armenja iżda dan ma għandux ikun prekundizzjoni għall-adeżjoni.

Andrew Duff (ALDE, UK) qal li r-riżoluzzjoni kif inhi bħalissa mhix qed twassal għal bilanċ tajjeb.

Ir-rwol speċjali tal-Parlament fi ħdan il-proċess ta' sħubija huwa li jippromwovi t-tkabbir tad-demokrazija parlamentari fit-Turkija.

Qal li l-kritika tal-Parlament għandha tħeġġeġ lit-Turkija biex timmodernizza.

Għalhekk għandu jkun ġust, speċjalment dwar Ċipru u l-Armenja.

Joost Lagendijk (Greens/EFA, NL) qal li ma jaqbilx mar-rapport kif inhu issa rigward Ċipru - għaliex donnu jagħti t-tort biss lit-Turkija, u l-għarfien tal-ġenoċidju fl-Armenja - li ġie ppreżentat bħala prekundizzjoni għall-adeżjoni.

Qal li jrid li t-test jerġa' jinbidel għal kif kien oriġinarjament.

Huwa kuntent li r-rapporteur huwa favur li dan it-test jerġa' jinbidel biex tassew ikun kritiku iżda ġust.

Vittorio Agnoletto (GUE/NGL, IT) qal li huwa favur in-negozjati mat-Turkija iżda għandha tingħata attenzjoni partikolari lid-demokrazija u d-drittijiet tal-bniedem.

Għalhekk tkellem dwar is-sitwazzjoni mal-Kurdi.

Qaqt li qabel li t-terroriżmu għandu jkun ikkundannat, qal ukoll li ma jistax ikun li poplu sħiħ jiġi ittimbrat bħala terrorist.

Saħaq li Ewropa multi-etnika u multi-reliġjuża għandha tħaddan id-drittijiet tal-bniedem.

Konrad Szymański (UEN, PL) qal dan il-pajjiż għadu f'kunflitt mal-pajjiżi ġirien tiegħu.

Huwa kkritika r-reazzjoni li kien hemm fit-Turkija wara d-diskors li sar mill-Papa billi qal li din il-ħaġa reġgħat tefgħat 'il pajjiż lura.

Qal li l-UE għandha tikkunsidra metodu differenti mis-sħubija biex tikseb l-objettiv ta' koperazzjoni ekonomika u politika mat-Turkija.

Bastiaan Belder (IND/DEM, NL) faħħar ir-rapport iżda qal li l-liberta' tar-reliġjon fit-Turkija ma teżistix.

Qal li dawn in-nies jidhru li qed iwaqqfu r-riformi u jżommu in-negozjati lura.

Ikkritika l-fatt li fil-pajjiż, il-kuntatti bejn il-knisja u l-gvern isiru permezz tal-Ministeru għall-affarijiet barranin, li juri li dawn huma miqjusa bħala barranin.

Disponibbli mill-għada tal-vot Rapport dwar il-progress tat-Turkija lejn l-adeżjoni

-//EP//TEXT IM-PRESS 20060925BRI10986 FULL-TEXT DOC XML V0//MT

Ġustizzja u Intern

Il-Parlament irid politika Ewropea koerenti dwar l-immigrazzjoni

Iż-żieda fl-immigrazzjoni teħtieġ "approċċ bilanċjat, globali u koerenti" u l-qsim tar-responsabbiltajiet u l-piż finanzjarju bejn l-Istati Membri għandu jkun "parti integrali ta' politika Ewropea għall-immigrazzjoni".

Il-Membri għarfu l-urġenza umanitarja li teżisti f'bosta Stati Membri li jinsabu fil-fruntieri esterni fin-Nofsinhar ta' l-Unjoni, fejn eluf ta' migranti mietu fil-baħar Mediterran.

Ir-riżoluzzjoni, li ġiet adottata b'295 vot favur, 271 kontra u 14-il astensjoni, titkellem dwar "id-drammatiċita' tad-diffikultajiet umani li qed jiġu kkonfrontati bihom għadd ta' Stati Membri ta' l-UE sabiex jimmaniġġjaw il-flussi kbar ta' migranti ta' dawn l-aħħar ftit snin".

Politika komuni koerenti li tħaddan il-qsim tar-responsabbilta' Il-Membri nnutaw li l-Kunsill għadu ma rnexxilux jiddefinixxi politika komuni għall-immigrazzjoni, u li minflok, kompla jżomm proċedura ta' unanimita' u konsultazzjoni fuq il-materji kollha relatati ma' l-immigrazzjoni legali.

Il-Parlament huwa ta' l-opinjoni li din il-politika għall-immigrazzjoni għandha tkun waħda koerenti li tħaddan "il-qsim tar-responsabbiltajiet u l-piż finanzjarju bejn l-Istati Membri" bħala parti integrali tagħha.

Il-Membri għamlu wkoll appell lill-Kummissjoni biex tieħu l-inizjattiva li tirrevedi r-Regolament 'Dublin II', "billi tixħet dubju fuq il-prinċipju bażiku warajh, jiġifieri li l-Istat Membru responsabbli biex jipproċessa applikazzjoni għall-asil huwa dak l-ewwel pajjiż li l-applikant jasal fih".

Huma għarfu li dan iqiegħed "piż kbir intollerabbli fuq il-pajjiżi fin-Nosfinhar u l-Lvant ta' l-Unjoni Ewropea".

Koperazzjoni mal-pajjiżi ta' oriġini u ta' tranżitu Fil-fehma tal-Membri, kwalunke approċċ komprensiv għall-immigrazzjoni ma jistax jinjora "l-fatturi oriġinali li jġiegħlu lil individwi jitilqu minn pajjiżhom u joħolqu l-bżonn ta' possibbiltajiet reali għal migrazzjoni legali lejn l-Unjoni Ewropea".

Għalhekk huwa importanti li jiġi adottat approċċ ta' sħubija mal-pajjiżi ta' oriġini u pajjiżi ta' tranżitu biex "jiġi żgurat li jkollhom rwol attiv fl-għajnuna biex jiġu mmaniġġjati l-flussi ta' migrazzjoni" u biex iwaqqfu l-immigrazzjoni illegali.

Direttiva ġusta għar-ritorn Fin-nuqqas ta' politika komuni Ewropea għall-immigrazzjoni, l-Istati Membri adottaw approċċi differenti għall-problemi kkawżati mill-immigrazzjoni illegali u għalhekk il-Parlament għamel appell biex "tiġi adottata direttiva ġusta ta' l-UE għar-ritorn".

Ġie wkoll enfasizzat il-fatt li "r-regolazzjoni massiva ta' immigranti illegali mhijiex soluzzjoni tajba fit-tul, għaliex dawn il-miżuri ma jsolvux il-problemi primarji li hemm warajhom".

L-immaniġjar ta' emerġenzi L-Unjoni Ewropea għandu jkollha "rwol akbar fl-immaniġġjar ta' emerġenzi umanitarji marbutin ma' flussi migratorji".

Għalhekk, matul il-perjodu 2007-2013, l-Istati Membri għandu jingħatalhom aċċess għal għajnuna teknika u għall-finanzjamenti pprovduti permezz tal-programm ARGO, kif ukoll il-Fond Ewropew għar-refuġjati, dak għall-fruntieri esterni, dak għall-integrazzjoni u dak għar-ritorn.

Il-Kummissjoni ġiet ukoll mistiedna tipproponi l-ħolqien ta' fond ta' emerġenza biex jiffinanzja "timijiet esperti ta' appoġġ" li jipprovdu għajnuna prattika għar-riċezzjoni fil-fruntieri u f'każijiet ta' kriżi umanitarja.

Il-MPE ħeġġew lill-Istati Membri biex isaħħu l-koperazzjoni tagħhom fi ħdan il-qafas tal-FRONTEX, l-Aġenzija Ewropea għall-Ġestjoni ta' Kooperazzjoni Operazzjonali fil-Fruntieri Esterni.

Integrazzjoni Ir-riżoluzzjoni tinnota li l- Green Paper tal-Kummissjoni dwar approċċ ta' l-UE biex timmaniġġja l-migrazzjoni ekonomika jipprevedi li "bejn is-snin 2010 u 2030… se jkun hemm tnaqqis fil-popolazzjoni attiva ta' ħaddiema li tammonta għal 20 miljun" u li "flussi ta' migrazzjoni aktar sostenuti jistgħu jkunu aktar meħtieġa biex ikopru d-domanda tas-suq għal ħaddiema u biex jiggarantixxu l-prosperita' Ewropea".

Il-Membri jsostnu li politika koerenti Ewropea għal migrazzjoni "għandha tkun akkumpanjata minn politika ta' integrazzjoni" li tipprovdi għal, fost affarijiet oħra, l-integrazzjoni regolari fis-suq tax-xogħol, id-dritt għall-edukazzjoni u t-taħriġ, aċċess għas-servizzi soċjali u tas-saħħa, kif ukoll il-parteċipazzjoni ta' l-immigranti fil-ħajja soċjali, kulturali u politika.

Għalhekk il-politika għall-immigrazzjoni m'għandhiex biss tkopri sħubija ma' pajjiżi terzi, assigurazzjoni tal-fruntieri esterni, u politika ta' ritorn ġusta, iżda għandha wkoll tiftaħ mezzi ta' immigrazzjoni legali, tinkoraġġixxi l-integrazzjoni ta' migranti fis-soċjeta' li tilqagħhom u tippermetti li jkun hemm koperazzjoni mal-pajjiżi ta' oriġini rigward il-kawżi primarji li joħolqu l-migrazzjoni.

Id-dibattitu Id-dibattitu annwali dwar iż-żona ta' liberta', sigurta' u ġustizzja infetaħ mill-President tal-Kumitat għal-Libertajiet b'mistoqsija orali dwar is-suġġett.

Ġew diskussi kwistjonijiet bħall-bilanċ bejn il-ġlieda kontra t-terroriżmu u l-ħarsien tad-drittijiet tal-bniedem, it-tkabbir taż-żona Schengen biex ikunu eliminati l-kontrolli ta' fruntieri interni, iċ-ċentri tad-detenzjoni sigrieti tas-CIA fl-Ewropa u l-bżonn ta' politika komuni dwar l-immigrazzjoni.

Saru wkoll interventi minn MPE Maltin.

Il-Kunsill Dwar il-politika ġdida fuq l-immigrazzjoni, ir-rappreżentant tal-Kunsill Kari Rajamäki qal li din għandha tkun ibbażata fuq il-prinċipju ta' responsabbilta' konġunta u l-fiduċja reċiproka ta' l-Istati Membri, sabiex il-piż jinqasam bejn kulħadd.

Huwa fakkar li l-kontroll tal-fruntieri esterni u kwistjonijiet relatati ma' l-immigrazzjoni jibqgħu f'idejn l-Istati Membri, iżda għaraf li l-problema li teżisti fil-Mediterran u l-Gżejjer Kanarji mhix problema għalihom biss iżda għall-Unjoni Ewropea kollha.

Qal li l-aġenzija għall-kontroll tal-fruntieri FRONTEX qed taħdem f'koperazzjoni ma' istituzzjonijiet oħra sabiex l-UE tkun tista' tagħti għajnuna konkreta lill-Istati Membri l-iktar affettwati.

Dwar il-kriżi li hemm fil-Mediterran, qal li din uriet l-impatt li r-relazzjonijiet esterni jista' jkollhom fuq il-kontroll ta' l- immigrazzjoni illegali.

Tkellem dwar approċċ globali għall-politika ta' l-immigrazzjoni li tiffoka fuq l-Afrika u l-Mediterran sabiex din il-problema tkun tista' tiġi solvuta permezz ta' djalogu u koperazzjoni ma' pajjiżi terzi.

Fakkar li diġa' ttieħdu xi inizzjattivi importanti fi ħdan il-qafas ta' l-approċċ globali, fosthom inizattivi operazzjonali organizzati minn FRONTEX biex jirrispondu b'mod dirett għas-sitwazzjoni fi Spanja u f'Malta.

Il-Kummissjoni Il-Kummissarju Franco Frattini qal li waħda mill-prijoritajiet ta' l-Unjoni bħalissa hija l-ġestjoni tal-flussi migratorji.

Dwar l-approċċ globali għall-immigrazzjoni, qal li dan qed jiffoka l-iktar fuq l-immigrazzjoni mill-Afrika, iżda għandu jiffoka wkoll fuq movimenti migratorji minn partijiet oħra tad-dinja, bħall-ġirien tal-Lvant.

Dwar l-inizjattivi ta' FRONTEX, fakkar li din diġa' kienet involuta f'assistenza għal xi Stati Membri affettwati, bħall-Gżejjer Kanarji u li dalwaqt ser isiru azzjonijiet fil-parti ċentrali tal-Mediterran.

Qal ukoll li ngħatat assistenza ulterjuri lil pajjiżi affettwati minn sitwazzjonijiet ta' emerġenza, speċjalment Spanja, Malta u l-Italja permezz tal-programm Argo.

Enfasizza l-bżonn ta' aktar fondi u tagħmir sabiex jittieħdu miżuri operattivi qabel is-Sajf ta' l-2007.

Saħaq ukoll dwar il-bżonn li l-Istati Membri kollha jkomplu jaħdmu flimkien fi spirtu ta' solidarjeta' biex jassistu lill dawk li l-iktar ikunu milquta mill-immigrazzjoni illegali.

Il-Kummissjoni qed tagħmel sforzi serji biex iddaħħal l-immigrazzjoni fil-politika tagħha għall-iżvilupp, b'mod partikolari permezz ta' koperazzjoni mal-pajjiżi Afrikani, għaliex kemm l-Istati Ewropej u dawk ta' l-Afrika għandhom jieħdu responabbilta' għall-ħarsien ta' dawk li jkunu qed ifittxu protezzjoni.

Il-Gruppi Politiċi Ewa Klamt (EPP-ED, DE) qalet li l-flussi migratorji jagħtu lok għal problemi ewlenin u li s-soluzzjoni tista' tinsab biss jekk l-UE tmur lil hinn mill-fruntieri tagħha.

Għalhekk hemm bżonn mhux biss ta' approċċ Ewropew, iżda wkoll ta' koperazzjoni mal-pajjiżi ta' oriġini.

Fakkret li l-Grupp diġa' għamel appell għal din it-tip ta' politika li tinkludi l-pajjiżi ta' oriġini u tkellmet ukoll favur politika komuni għall-immigrazzjoni ekonomika.

Martin Schulz (PES, DE) qal li dawn il-kwistjonijiet diġa' kienu diskussi sitt snin ilu u l-ġurnata tal-lum l-Unjoni għadha tinsab fl-istess sitwazzjoni.

Waqt li qabel li l-UE m'għandhiex tinvolvi ruħha fir-responabbiltajiet lokali u reġjonali, qal ukoll li din ma tistax tibqa' tħares lejn il-problema ta' l-immigrazzjoni illegali.

Għalhekk hemm bżonn ta' politika koordinata, iżda donnu xi Stati Membri ma jridux jaċċettaw il-proposti tal-Kummisarju għaliex jibżgħu li jitilfu parti mis-sovranita' tagħhom.

Għalhekk hemm bżonn li jinstab bilanċ.

Graham Watson (ALDE, UK) laqa' l-isforzi tal-Presidenza Finlandiza u tal-Kummissjoni biex jimbuttaw l-Istati Membri fit-triq tal-progress.

Qal li hemm bżonn ta' spirtu ġdid fil-qasam tal-liberta', sigurta u ġustizzja għaliex iċ-ċittadini jistħoqqilhom aħjar.

Saqsa għala mhux qed jittieħdu miżuri biex ikunu evitati t-traġedji li ġraw fil-pajjiżi tan-Nofsinhar u saħaq dwar il-bżonn li ssir iktar enfasi fuq il-valuri Ewropej.

Għalkemm vera li sar progress, qal li ħafna drabi l-UE qisa m'hi qiegħda tasal imkien.

Monica Frassoni (Greens/EFA, IT) qalet li l-kelma solidarjeta' m'għandhiex tintuża spiss wisq u fakkret li l-Unjoni Ewropea fil-fatt għandha bżonn ta' l-immigranti.

Qalet li ma tafx huwiex veru li l-immigranti illegali kollha ma jkollhomx kwalifiki u sostniet li taf b'immigranti li jkollhom kwalifiki u li ma jkunux jistgħu jsibu xogħol.

Ikkritkat il-fatt li xi wħud mill-Istati Membri qegħdin jinnegozjaw ftehim ma' pajjizi terzi b'mod sigriet, li ħafna drabi ma jagħtix garanzija għall-ħarsien tad-drittijiet tal-bniedem.

Giusto Catania (GUE/NGL, IT) qal li sakemm ser jibqgħu jsiru dibattiti dwar l-immigrazzjoni illegali li jkunu marbuta mal-ġlieda kontra t-terroriżmu u kwistjonijiet oħrajn, mhux ser ikun jista' jsir dibattitu serju dwar politika komuni ta' l-UE dwar l-immigrazzjoni.

Huwa qal ukoll li sa' l-2030 l-UE ser ikollha bżonn ta' 20 miljun immigrant u għalhekk din għandha tilqagħhom u mhux tħallihom imutu huma u jaqsmu l-baħar - il-Mediterran m'għandux isir ċimiterju.

Romano La Russa (UEN, IT) qal li jara b'sodifazzjon li qed jittieħdu inizjattivi fuq livell komunitarju dwar l-immigrazzjoni illegali u li qegħdin jiġu żblukkati fondi għal pajjiżi l-iktar milquta.

Qal li t-tkabbir ekonomiku jista' jsir biss fi klima ta' sigurta' ġenerali.

Waqt li għandha titnaqqas l-immigrazzjoni illegali, għandha wkoll tiżdied dik legali permezz ta' politika kredibbli favur id-drittijiet ta' l-individwu, li ma tagħtix ċittadinanza b'mod diskriminatorju.

Johannes Blokland (IND/DEM, NL) qal li l-Istati Membri mhux qegħdin jaqblu dwar kif jaffrontaw l-immigrazzjoni illegali.

Qal li bħalissa mhuwiex magħruf liema huma l-istrumenti ideali.

Għalhekk il-problema ta' l-immigrazzjoni illegali qed titħalla fuq il-mejda tan-negozjati u l-problemi qed jirrepetu ruħhom.

Għamel ukoll appell għal politika kontra l-immigrazzjoni illegali sabiex il-pajjiżi milquta ma jitħallux waħedhom.

Deputati Maltin Louis Grech (PES, MT): " Xi ftit xhur ilu il-Kummissarju Frattini qal li ma jistax jaġixxi bir-rata li jixtieq hu.

Nifmhu u napprezzaw li hemm problemi burokratiċi iżda dawn ma jistgħux jibqaw jintużaw bħala skuża biex inħallu is-sitwazzjoni titbiddel min waħda allarmanti għal waħda esplossiva u inkontrollabli.

Hija ħaġa imbarazzanti li fuq xi ħaġa tant sensittiva, umana u traġika - għal tant nies u pajjiżi fosthom Stati Membri - l-Unjoni tidher tant passiva.

Malta, bħall-Italja, Spanja u oħrajn qed jiffaċjaw piż li l-ebda pajjiż ma jista' jġorr waħdu.

Din hi krizi li titraxxendi l-fruntieri u għalhekk is-soluzzjoni trid tkun waħda Ewopea, Mediterranja, Afrikana u jekk ikun hemm bżonn, anki tinvolvi n-Nazzjonijiet Uniti.

Ilna nisimgħu ħafna kliem fieragħ bħal mobilizzazzjoni u għajnuna finanzjarja.

Nieħdu per eżempju l-wegħda li kienet saret lil Malta li matul is-sajf kellhom jibdew il-pattulji Ewropej fl-ibħra tagħna.

Is-Sajf ġie u għadda - kif ġew ukoll l-immigranti - iżda l-pattulji ma rajniehom imkien.

Ir-riżultat s' issa dejjem kien li nġanntu politika ta' miżuri maqtuha minn xulxin u xi kultant inħabbru li sibna xi nofs miljun ewro ieħor x'nagħtu.

Din hija sitwazzjoni tant kritika li jistħoqqilha l-ħolqien ta' Pjan ta' Emerġenza u f'dan il-kuntest nemmen li l-Parlament Ewropew għandu jkollu aktar kompetenza u rwol aktar prominenti.

Hemm ħafna inizjattivi li jistgħu jittieħdu, waħda minnhom hija l-ħolqien ta' osservatorju li jkun ibbażat f'pajjiż Meditterranju bħal Malta - biex issir ħidma tal-koordinament dwar l-immigrazzjoni illegali f'dan ir-reġjun.

Il-Kunsill u l-Kumissjoni jridu jagħtu sinjal ċar u konkret li verament jikkunsidraw din il-kwistjoni bħalha prijorita' u li lesti li jiċċaqalqu u jaġixxu biex iwettqu politika komprensiva li tindirizza mhux biss il-bżonnijiet immedjati ta' pajjiżi Stati Membri milquta, iżda ukoll ta' l-immigranti.

Ħafna drabi dawn ikunu vittmi ta' ripressjoni politika, jew ta' kriminalita organizzata jew ta' faqar ekonomiku.

Dan il-pjan irid jinvolvi l-pajjiżi minn fejn jitilqu l-immigranti.

Irid ukoll jindirizza problemi, speċjalment dawk ekonomiċi, ta' pajjiżi minn fejn joriinaw dawn limmigranti.

Aktar ma taggrava is-sitwazzjoni aktar qed tonqos il-fiduċja fl-istutizzjonijiet Ewropej ."

Simon Busuttil (EPP-ED, MT): " Dan l-aħħar kellna rapporti konfliġġenti dwar x'koperazzjoni għandna mal-Libja dwar l-immigrazzjoni llegali.

L-ewwel Sur Kummissarju, int għidt li l-Libja kienet interessata tipparteċipa fil-pattulji fil-Mediterran.

Imbagħad smajna caħda mil-Libja.

Imbagħad il-Corriere della Sera ħabbar li l-Italja u l-Libja qablu li jagħmlu pattulji bejniethom.

Wara anki din l-aħbar ġiet miċħuda.

Imbagħad Sur Kummissarju, int għidt li l-UE lesta tagħti għajnuna finanzjarja lil-Libja biex tħajjarha tikkopera.

Jistgħu l-Kummissarju u l-Kunsill jiċċaraw f'hiex waslu l-kuntatti mal-Libja u x'inhi s-sitwazzjoni llum?

Li hu żgur hu li l-koperazzjoni mal-Libja hija meħtieġa fil-ġlieda kontra l-immigrazzjoni llegali; kif hija wkoll importanti li ngħinu lil-Libja tħares il-fruntieri tagħha fin-nofsinhar tal-pajjiż.

Għaliex wara kollox ma nistgħux nippretendu li l-Libja tgħinnha nħarsu l-fruntiera fil-Mediterran mingħajr ma ngħinu aħna lil-Libja tħares il-fruntieri tagħha fid-deżert fin-nofsinhar tal-pajjiż tagħha stess ."

David Casa (EPP-ED, MT): " Ftit rimarki rigward din il-problema li l-Ewropa kollha, partikolarment aħna fil-Mediterran qegħdin niffaċċjaw.

Kulħadd qal tiegħu, kulħadd qal li għandha tinstab soluzzjoni.

Għeżież kollegi, is-soluzzjoni qiegħda hawn quddiemna: Nintroduċu mekkaniżmu sabiex ir-responsabbiltajiet jinqassmu fuq kulħadd.

Inutli il-kliem fieragħ, inutli ngħidu li f'din l-Unjoni kulħadd irid jgħin lil kulħadd jekk imbagħad meta niġu għall-fatti ftit li xejn isir.

Inutli ngħidu ħafna kliem sabieħ bħal solidarjeta', imbagħad nibqgħu ma nieħdux azzjoni - Ejjew ma nħallux lil din l-Unjoni li ġiet maħluqa propju sabiex kulħadd ikollu opportunitajiet indaqs tiġi ridotta f'Ewropa tal-karti, f'Ewropa tar-riżoluzzjonijet, f'Ewropa tal-wegħdiet, jew f'Ewropa tal-ħolm.

Naf li qegħdin isiru sforzi iżda mhux biżżejjed.

Dan hu mument ta' prova, dan hu mument li fih verament nistgħu inpoġġu fil-prattika dak li nippriedkaw, dak li ngħidu, li verament nemmnu fih.

Konvint li bi ftit rieda tajba min kulħadd, jinstab kompromess li jwassal għal soluzzjoni dejjiema għal din il-problema, jiġifieri l-politika komuni Ewropea li hija tant meħtieġa ."

Disponibbli mill-għada tal-vot Riżoluzzjoni dwar il-politika komuni ta' l-UE għall-immigrazzjoni

-//EP//TEXT IM-PRESS 20060925BRI10986 FULL-TEXT DOC XML V0//MT

Ġustizzja u Intern

Il-protezzjoni ta' dejta personali

Il-MPE adottaw rapport imħejji minn Martine Roure (PES, FR) dwar il-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali (it-tielet pilastru ta' l-oqsma tal-politika ta' l-UE).

Huma jridu li t-tip ta' protezzjoni fit-tielet pilastru tkun kemm jista' jkun ta' livell għoli daqs dik fis-seħħ fi ħdan l-ewwel pilastru li jkopri l-politika ekonomika, soċjali u ambjentali.

Il-qasam tal-protezzjoni legali ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali jiddependi direttament mill-Istati Membri u ma jaqax fl-ambitu tal-liġijiet komunitarji għall-ħarsien tad-dejta li diġa' jeżistu.

Il-Membri jridu jillimitaw l-użu u l-aċċess għal dejta personali għal dawk il-każijiet fejn dan ikun tassew neċessarju u fejn ikun hemm theddid reali għas-sigurta' pubblika.

Madankollu, peress li dan ir-rapport jaqa' taħt il-proċedura ta' konsultazzjoni, dawn l-emendi ma jorbtux.

Il-proposta tal-Kummissjoni hija reazzjoni għal talba tal-Parlament, li għamel sejħa għal standards fil-qasam tal-protezzjoni tad-dejta fil-kuntest tal-koperazzjoni ġudizzjarja u tal-pulizija minn meta nħoloq dan it-tielet pilastru.

Il-ġurnata tal-lum, din il-kwistjoni hija partikolarment relevanti minħabba l-fatt li l-Qorti Ewropea tal-Ġustizzja ddeċidiet li tannula l-ftehim eżistenti bejn l-UE u l-Istati Uniti dwar it-trasferiment tar-rekords ta' l-ismijiet tal-passiġġieri (PNR).

L-adozzjoni ta' din id-deċiżjoni mill-Kunsill biex ir-regoli dwar il-protezzjoni tad-dejta jibdew japplikaw ukoll għat-tielet pilastru hija prijorita' għall-Membri għaliex din tkun taffettwa ftehim futur ma' l-Istati Uniti.

Kriterji stretti għall-ġbir u l-aċċess għad-dejta

Skond it-talba tal-Membri, il-ġbir tad-dejta u l-aċċess għal din id-dejta minn gvernijiet nazzjonali jew awtoritajiet kompetenti għandhom ikunu limitati għal każijiet fejn hemm "għan speċifiku", ikun "strettament meħtieġ, għall-għan tal-prevenzjoni, l-investigazzjoni, is-sejba jew il-prosekuzzjoni ta' reati kriminali serji", jew għall-għan "tal-prevenzjoni ta' theddid għas-sigurta' pubblika".

Barra minn hekk, l-ipproċessar tad-dejta m'għandux ikun "eċċessiv meta paragunat mar-reat inkwistjoni".

Din id-dejta personali li tkun disponibbli għal Stat Membru partikolari, tista' tiġi pproċessata ulterjorment minn oħrajn iżda biss "bil-kunsens minn qabel ta' l-awtorita' li tkun bagħtet id-dejta personali jew li qegħditha għad-dispożizzjoni".

Il-Membri jridu wkoll li l-Istati Membri jipprovdu "salvagwardji speċifiċi addizzjonali rigward dejta bijometrika u profili DNA", ħalli jkunu jistgħu jiżguraw li "il-livell ta' eżattezza… jitqies b'attenzjoni kbira u jista' jiġi kontestat mis-suġġett tad-dejta".

Huma qegħdin jitolbu wkoll li jkun hemm trattament differenti tad-dejta personali skond l-istat tal-persuna kkonċernata: id-dejta personali ta' persuni mhux suspettati m'għandhiex tiġi pproċessata "ħlief għar-raġunijiet li għalihom tkun inġabret, għal perjodu ta' żmien limitat, u bil-limitazzjonijiet adegwati rigward l-aċċess għaliha u t-trasferiment tagħha."

Trasferiment lejn pajjiżi terzi

Il-MPE wrew tħassib dwar il-possibilta' li jingħata aċċess għal dejta personali lil awtoritajiet minn pajjiżi terzi f'isem il-ġlieda kontra t-terroriżmu u l-kriminalita' organizzata.

Għalhekk il-Parlament adotta paragrafu li jipprojbixxi dan it-trasferiment ta' dejta lejn awtoritajiet kompetenti barra mill-UE ħlief f'każijiet fejn dan ikun previst fil-liġi "li b'mod ċar tobbligaha jew tawtorizzaha" jew fejn l-Istati Membri jistgħu jiżguraw li l-livell ta' protezzjoni li jista' jingħata mill-pajjiż terz huwa xieraq.

L-unika eċċezzjoni hija fil-każ ta' "prevenzjoni ta' periklu serju imminenti li jhedded is-sigurta' pubblika".

Il-Membri adottaw paragrafu ieħor li jagħti d-dritt liċ-ċittadini li jiċħdu l-eżattezza ta' xi informazzjoni personali u li jagħmlu annotazzjoni ta' dan il-fatt.

Barra minn hekk, għandhom jiġu imposti sanzjonijiet kriminali fuq l-awtoritajiet f'każijiet ta' "reati li jiġu kommessi intenzjonalment jew li jirriżultaw minn negliġenza gravi".

Disponibbli mill-għada tal-vot Rapport dwar il-protezzjoni ta' dejta personali pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali

-//EP//TEXT IM-PRESS 20060925BRI10986 FULL-TEXT DOC XML V0//MT

Affarijiet ekonomiċi u monetarji

Is-servizzi ta' interess ġenerali - bżonn ta' kjarifika legali

Skond il-Parlament, hemm bżonn li jinstab qafas legali tajjeb għas-servizzi ta' interess ġenerali.

Il-Membri jridu li l-Kummissjoni tikkjarifika l-interazzjoni bejn ir-regoli ta' l-UE dwar is-suq intern u l-kompetizzjoni u l-proviżjoni ta' servizzi pubbliċi.

Għalhekk adottaw rapport li jagħmel sejħa għal linji gwida, prinċipji u inizjattivi fil-qasam tas-servizzi ta' interess ġenerali.

Ir-rapport adottat b'491 vot favur, 128 kontra u 31 astensjoni, kien imħejji minn Bernhard Rapkay (PES, DE) u jirrappreżenta ftehim milħuq bejn l-ikbar gruppi politiċi bħala risposta għall- White Paper tal-Kummissjoni.

Iżda r-rapport huwa wkoll risposta għall-bżonn ta' ċertezza legali li qiegħed jinħass minn awtoritajiet lokali, reġjonali u nazzjonali, kif ukoll minn kumpaniji u dawk kollha li jużaw dawn is-servizzi, u li dejjem qiegħed jikber.

Il-MPE huma ta' l-opinjoni li deċiżjonijiet individwali tal-Qorti tal-Ġustizzja, ibbażati fuq approċċ settorali, u l-linji gwida eżistenti tal-Kummissjoni, ħallew lil dawk involuti fil-proviżjoni ta' servizzi pubbliċi f'dubju dwar sa fejn il-liġi ta' l-UE dwar il-kompetizzjoni u s-suq intern tapplika f'setturi differenti.

Għalhekk il-Membri jridu li l-Kummissjoni tikkjarifika dawn il-punti.

Il-Kummissjoni ġiet ukoll mistiedna tiċċara d-distinzjoni bejn 'servizzi ta' interess ġenerali' u 'servizzi ta' interess ekonomiku ġenerali' - iżda fl-istess ħin, il-Membri jenfasizzaw il-fatt li definizzjoni preċiża ta' dawn iż-żewġ tipi ta' servizzi "tmur kontra l-libertà ta' l-Istati Membri li jiddefinixxu s-servizzi ta' interess ġenerali tagħhom".

Ir-rapport jgħid ukoll li dan l-eżerċizzju ta' definizzjoni m'għandux iwassal biex oqsma wiesgħa tas-servizzi ta' interess ġenerali "jitneħħew mill-kamp ta' applikazzjoni tar-regoli tas-suq intern u l-kompetizzjoni".

Il-Membri fakkru wkoll is-suċċess tar-regolamenti ta' l-UE speċifiċi għas-setturi, u għalhekk jixtiequ li l-Kummissjoni toħroġ abozz ta' direttiva separata dwar is-servizzi soċjali u dawk tas-saħħa.

Il-Membri enfasizzaw il-fatt li għandu jkun f'idejn l-awtorita' kompetenti biex tiddeċiedi jekk tipprovdix servizz ta' interess ġenerali direttament jekk tafdax dan f'idejn fornituri esterni permezz ta' sejħa għall-offerti.

Barra minn hekk, f'ċertu każijiet l-awtoritajiet lokali għandhom ikunu jistgħu jassenjaw ħidmiet ta' servizzi direttament lil kumpaniji interkomunali mingħajr ma jkollhom jgħaddu mill-proċedura ta' sejħa għall-offerti.

Huma jixtiequ jaraw ukoll kjarifika legali għal ċertu affarijiet oħra, bħal proċeduri għall-aċċess ta' netwerks eżistenti bżonnjużi biex jiġu provduti s-servizzi; definizzjoni ta' kundizzjonijiet tat-tariffi għall-proviżjoni ta' servizzi; garanzija tal-kompetizzjoni u ta' opportunitajiet għal intraprendituri ġodda; regoli dwar ftehim barra mill-qorti bejn minn jipprovdi s-servizzi u dawk li jużawhom; kif ukoll konsultazzjoni ma' l-awtoritajiet tal-kompetizzjoni.

Il-Kummissjoni ġiet mitluba tintroduċi inizjattivi legali adattati għal dawn il-kwistjonijiet kollha.

Disponibbli mill-għada tal-vot Rapport dwar il-White Paper fuq is-servizzi ta' interess ġenerali

-//EP//TEXT IM-PRESS 20060925BRI10986 FULL-TEXT DOC XML V0//MT

Riċerka u innovazzjoni

Nanoxjenzi u nanoteknoloġiji: Pjan ta' Azzjoni għall-Ewropa

Il-MPE adottaw rapport li jilqa' l-Pjan ta' Azzjoni tal-Kummissjoni li jiddefinixxi serje ta' azzjonijiet konkreti għall-implimentazzjoni immedjata tan-nanoxjenzi u tan-nanoteknoloġiji ibbażati fuq l-oqsma ta' prijorita' ddeterminati minn bżonnijiet futuri.

Huma jridu li f'kull Stat Membru jinħoloq "ammont minimu kritiku ta' infrastruttura u ta' xjentisti esperti fin-nanoxjenzi u n-nanoteknoloġiji, li jwasslu fl-aħħar mill-aħħar għall-ħolqien ta' ċentri ta' eċċellenza speċjalizzati".

Permezz tar-rapport imħejji minn Miloslav Ransdorf (GUE/NGL, CZ), il-Parlament għaraf ir-rwol importanti li jistgħu jilgħabu n-nanoxjenzi u n-nanoteknoloġiji "bħala kisbiet teknoloġiċi li jistimulaw il-kisba tal-miri ekonomiċi, soċjali u ambjentali ta' l-UE".

Dan għaliex in-nanoteknoloġiji jistgħu jindirizzaw il-bżonnijiet taċ-ċittadini, bħal fost affarijiet oħra, is-saħħa pubblika, l-enerġija u t-trasport, waqt li jikkontribwixxu għall-objettivi tal-kompetittivita' u ta' l-iżvilupp sostenibbli ta' l-UE.

Investiment fir-riċerka

Il-Membri enfasizzaw il-bżonn li jiżdied l-investiment ta' fondi pubbliċi fir-Riċerka u l-Iżvilupp ( Research and Development - R&D).

Huma jqisu li sabiex l-UE tibqa' kompetittiva fil-qasam tan-nanoxjenzi u n-nanoteknoloġiji, din għandha bżonn ta' sistema koerenti ta' infrastruttura ta' R&D, li "teħtieġ massa ta' riżorsi konsiderevoli li tiswa ħafna aktar milli jifilħu l-gvernijiet lokali u l-industrija".

Fl-istess ħin, il-Membri għarfu l-fatt li ħafna drabi, politiki nazzjonali ta' R&D fuq skala żgħira jkunu f'pożizzjoni aħjar li jirreaġixxu b'mod adegwat għall-opportunitajiet li jinbidlu u għall-iżviluppi tas-suq.

Għalhekk ħeġġew lill-Kummissjoni u lill-Istati Membri biex jinfurzaw u jikkoordinaw l-isforzi tagħhom relatati ma' R&D f'dan il-qasam.

Huma ta' l-opinjoni li f'kull Stat Membru għandu jinħoloq "ammont minimu kritiku ta' infrastruttura u ta' xjentisti speċifikament esperti fin-nanoxjenzi u n-nanoteknoloġiji, li jwasslu fl-aħħar mill-aħħar għall-ħolqien f'xi pajjiżi ta' ċentri ta' eċċellenza speċjalizzati" u li jkunu kkoordinati fl-livell ta' l-UE.

Ir-rapport jiġbed ukoll attenzjoni partikolari għan-nanomediċina, li tista' toffri benefiċċi kbar għal dijanjożi bikrija u trattament effettiv ta' mard bħall-kanser, tal-qalb, id-dijabete, l-Alzheimer's u l-Parkinson's.

In-nanoxjenza u s-suq

Il-Parlament huwa wkoll ta' l-opinjoni li azzjonijiet li jħaffu l-iżvilupp teknoloġiku għandhom ikunu kkumplimentati minn "miżuri ta' politika li jiżguraw il-penetrazzjoni fis-suq ta' teknoloġiji eżistenti".

Għalhekk għandhom jitneħħew ostakoli bħal nuqqas ta' standards u leġiżlazzjoni mhix ċara, li jżommu lura l-adozzjoni tan-nanoteknoloġiji u n-nanoxjenzi Ewropej bla bżonn.

Barra minn hekk, m'għandha tiġi imposta ebda diffikulta' burokratika.

Il-Membri wrew dispjaċir dwar il-fatt li l-privattivi għall-invenzjonijiet nanoxjentifiċi u nanoteknoloġiċi fl-Ewropa għadhom qegħdin jiżviluppaw bil-mod.

Għalhekk l-Unjoni Ewropea għandha toħloq sistema ta' monitoraġġ tal-privattivi nanoxjentifiċi u nanoteknoloġiċi immexxija mill-Uffiċċju għall-Privattivi Ewropew.

Barra dan, għandha ssir riforma ġenerali fil-qasam tas-sistema Ewropea għall-privattivi sabiex jitnaqqsu l-ispejjeż tal-privattivi u titjib l-aċċessibilita' tal-privattivi għall-SMEs.

Strateġija responsabbli

Ir-rapport jirrikonoxxi li l-integrazzjoni ta' l-aspetti soċjali, tas-saħħa u tas-sikurezza fl-iżvilupp teknoloġiku tan-nanoxjenzi u n-nanoteknoloġiji hija element essenzjali ta' strateġija responsabbli.

Għalhekk, il-Membri jridu li l-Kummissjoni, l-Istati Membri u l-industrija Ewropea jibdew djalogu effettiv mal-partijiet konċernati kollha, "sabiex l-iżviluppi jitpoġġew mill-ewwel fi triq sostenibbli".

Il-Parlament huwa tal-fehma li l-evalwazzjoni tar-riskji teknoloġiki għas-saħħa tal-bniedem, għall-konsumaturi, għall-ħaddiema u għall-ambjent għandha ssir matul iċ-ċiklu tal-ħajja kollu tal-prodotti nanoxjentifiċi u nanoteknoloġiċi.

Fost affarijiet oħra, il-Membri rrikkmandaw li l-listi ta' ingredjenti fil-prodotti għall-konsumatur ikunu jidentifikaw iż-żieda ta' materjal nanopartikuli manifatturat.

Il-Membri appoġġjaw t-twaqqif ta' kumitati gall-etika li r-rwol tiegħu ikun li jiżguraw li l-pubbliku ikun infurmat b'mod xieraq billi jipprovdu pariri xjentifiċi indipendenti.

Dawn għandhom ukoll jgħinu sabiex jinħoloq klima ta' fiduċja bbażata fuq l-għarfien tar-riskji possibbli u l-benefiċċji assoċjati ma' l-użu ta' l-iskoperti fil-qasam tan-nanoteknoloġiji.

Huma enfasizzaw ukoll il-fatt li l-applikazzjonijiet u l-użi kollha tan-nanoxjenzi u n-nanoteknoloġiji għandhom ikunu "konformi mal-livell għoli ta' protezzjoni għas-saħħa tal-bniedem, tal-konsumaturi, tal-ħaddiema u ta' l-ambjent stabbiliti mill-Unjoni Ewropea".

L-għoti ta' informazzjoni

Ir-rapport jilqa' l-intenzjoni tal-Kummissjoni li tiżviluppa materjal informattiv xieraq b'lingwi differenti u għal etajiet differenti sabiex titqajjem kuxjenza tal-progress u tal-benefiċċji mistennija minn nanoxjenzi u n-nanoteknoloġiji.

Dan għandu jsir b'kollaborazzjoni mill-qrib ma' l-Istati Membri.

Il-Parlament ħeġġeġ lill-Kummissjoni tfassal strateġija ta' komunikazzjonijiet sabiex tkabbar il-livell ta' kuxjenza fost il-pubbliku dwar "l-opportunitajiet enormi li toffri n-nanoteknoloġija u sabiex iwarrbu l-biżgħat tagħhom."

Disponibbli mill-għada tal-vot Rapport dwar Nanoxjenzi u nanoteknoloġiji: Pjan ta' azzjoni għall-Ewropa għall-2005-2009

-//EP//TEXT IM-PRESS 20060925BRI10986 FULL-TEXT DOC XML V0//MT

Istituzzjonijiet

Riżultati tal-votazzjonijiet

Ir-riżultati tal-votazzjonijiet li ttieħdu matul is-seduta plenarja li għaddiet jinsabu fis-sit tas-servizz ta' l-Istampa tal-Parlament Ewropew.

Ikklikkja l-link li tidher hawn taħt għar-riżultati.

Riżultati tal-votazzjonijiet li ttieħdu matul is-seduta plenarja L-aġenda proviżorja tas-seduta plenarja li jmiss

/omk/sipade3?PROG=AGENDA&L=EN&QUERY=ALL-SIT&NAV=S&REF=2006-09-2


L-Erbgħa fil-Plenarja

Istituzzjonijiet

Il-MPE adottaw rapport li jikkritika l-fatt fit-Turkija kien hemm "tnaqqis fil-proċess tar-riforma", u jagħmel appell għal titjib fir-relazzjonijiet ma' Ċipru u l-Armenja.

Dwar is-servizzi ta' interess ġenerali, talbu lill-Kummissjoni tikkjarifika l-interazzjoni bejn ir-regoli ta' l-UE dwar is-suq intern u l-kompetizzjoni u l-proviżjoni ta' servizzi pubbliċi.

Iktar tard, il-Prim Ministru Libaniż Fouad Siniora indirizza lill-Membri u qal li "l-UE jista' jkollha rwol uniku" fir-reġjun.

Il-MPE adottaw rapport li jikkritika l-fatt fit-Turkija kien hemm "tnaqqis fil-proċess tar-riforma".

Ir-rapport adottat jiffoka fuq ir-relazzjonijiet ma' Ċipru u ma' l-Armenja, fejn jingħad li r-rikonoxximent tal-ġenoċidju Armen mhuwiex kundizzjoni minn qabel għall-adeżjoni - iżda xorta indispensabbli.

Waqt li għad hemm restrizzjonijiet għal-liberta' ta' l-espressjoni u tar-reliġjon, sar progress fl-oqsma tal-ġlieda kontra t-tortura u l-korruzzjoni, u t-tisħiħ tad-drittijiet tan-nisa.

Skond il-Parlament, hemm bżonn li jinstab qafas legali tajjeb għas-servizzi ta' interess ġenerali.

Il-Membri jridu li l-Kummissjoni tikkjarifika l-interazzjoni bejn ir-regoli ta' l-UE dwar is-suq intern u l-kompetizzjoni u l-proviżjoni ta' servizzi pubbliċi.

Għalhekk adottaw rapport li jagħmel sejħa għal linji gwida, prinċipji u inizjattivi fil-qasam tas-servizzi ta' interess ġenerali.

20060928STO11155 Il-Parlament jikkritika t-tnaqqis fil-pass ta' riformi tat-Turkija Is-servizzi ta' interess ġenerali - bżonn ta' kjarifika legali


Il-MP jiddibattu l-libertà, l-ġustizzja u s-sigurtà fl-UE – mixjin 'l quddiem?

Ġustizzja u Intern

Il-kooperazzjoni ġudizzjarja fl-attenzjoni tal-parlamentari u l-esperti

Il-MPE, il-MP u esperti minn madwar l-Ewropa ltaqgħu fil-Parlament Ewropew għal laqgħa konġunta Parlamentari ta' jumejn dwar iż-żona ta' l-UE ta' "Libertà, Sigurtà u Ġustizzja", politika mibdija fis-summit ta' Tampere fl-1999.

L-iskambju u l-protezzjoni tad-dejta, il-futur tal-Europol, il-migrazzjoni u l-ġestjoni tal-fruntieri esterni ta' l-UE huma biss tlieta mill-punti fuq l-aġenda.

Tista' tara id-dibattiti fuq is-servizz tax-xandir dirett tal-Parlament.

Se jkunu preżenti esperti mill-Europol, l-aġenzija l-ġdida ta' l-UE għall-fruntieri "Frontex" u l-organizzazzjoni internazzjonali għall-migrazzjoni, kif ukoll il-koordinatur ta' l-UE ta' kontra t-terroriżmu.

Suġġetti oħra fuq l-aġenda jinkludu l-istat ta' kooperazzjoni ġudizzjarja ta' l-UE u l-ġlieda kontra t-terroriżmu – filwaqt li tingħata attenzjoni speċjali għar-rispett tad-drittijiet fundamentali tal-bniedem.

Minn Tampere għall-Aja – mixjin 'l quddiem?

Is-summit ta' Tampere kien l-ewwel wieħed fuq il-qasam li dak iż-żmien kien magħruf bħala "Il-Ġustizzja u l-Affarijiet Interni" għalkemm it-titlu "libertà, sigurtà u ġustizzja" issa huwa ppreferut.

X'hemm involut?

Fost is-suġġetti diskussi f'Tampere, kien hemm il-politika fuq l-integrazzjoni u l-asil madwar l-UE (bil-għan li tinħoloq politika komuni fuq l-asil); il-ġlieda kontra l-kriminalità transkonfinali u l-iżvilupp ta' kooperazzjoni ġudizzjarja Ewropea.

Ħames snin wara, fl-Aja, l-UE - magħmula minn 25 stat - qablet li tadotta l-Aġenda ta' Tampere u tenniet ix-xewqa għal politika ta' l-UE fuq l-integrazzjoni u l-asil, għalkemm id-Danimarka, ir-Renju Unit u l-Irlanda "għażlu li jibqgħu barra" minn uħud mill-oqsma.

X'passi prattiċi ttieħdu?

Ittie ħdu tliet passi prattiċi – il-leġiżlazzjoni kriminali madwar l-UE, ġiet gradwalment armonizzata.

Għaldaqstant, il-kriminali ma jistgħux jużaw aktar sistemi li jindirizzaw il-kriminalità b'mod differenti sabiex iqarrqu bil-ġustizzja.

Il-"prinċipju ta' rikonoxximent reċiproku" ġie estiż sabiex deċiżjoni meħuda minn awtorità ġudizzjarja partikolari tiġi rikonoxxuta u implimentata f'pajjiż ieħor.

Finalment, il-kooperazzjoni bejn sistemi ġudizzjarji differenti tħaffet bil-ħolqien tan-Network Ġudizzjarju Ewropew fl-1998.

Ovvjament, f'qasam tant wiesa' u fejn hemm involut il-migrazzjoni u l-ġlieda kontra l-kriminalità u t-terroriżmu, hemm opinjonijiet b'saħħithom fuq x'għandu jkun l-aħjar pass li jmiss.

Huwa ttamat li din il-laqgħa inter-parlamentari twassal għal direzzjoni futura ċara.

20061002STO11221 Il-programm tal-Laqgħa Parlamentari Konġunta Il-Kumitat għal-Libertajiet Ċivili tal-Parlament